PODRŠKA SRBIMA U CRNOJ GORI Velika litija u Palama - BIGportal.ba\n1 Marta, 2020 1 Marta, 2020 0376\nNekoliko hiljada vjernika prošlo je večeras ulicama Pala u znak podrške Srbima u Crnoj Gori i poručilo da neće dati svetinje, koje želi da oduzme aktuelna crnogorska vlast.\nVjernici su se večeras okupili ispred Hrama Svetog arhangela Gavrila na Palama, a litiju je predvodio protojerej-stavrofor Darko Đogo sa lokalnim sveštenstvom.\nU litiji su nosili ikone, barjake i transparente sa porukom da neće dati svetinje. Nakon što su prošli ulicama Pala, u Hramu Svetog arhangela Gavrila služen je moleban za spas pravoslavnih svetinja u Crnoj Gori.\nProtojerej-stavrofor Darko Đogo rekao je novinarima da se u Crnoj Gori, donošenjem sramotnog Zakona o slobodi o vjeroispovjesti, nastoji privatizovati sve što je Božije i Božije crkve.\n– Poruka je uvijek jasna i glasi Ne damo svetinje. U pitanju su svetinje, manastiri, crkve, hramovi i uvijek će ostati ta poruka – istakao je Đogo.\nOn je dodao da je to jedan narod, jedna crkva, Srpska pravoslavna crkva, koja je kroz vijekove davala život, postojanje i smisao života svakome ko vjeruje.\n– Kada prođu ova vremena, taj besramni zakon bude siva prošlost i jedna od istorijskih mrlja daleko iza nas, Crkva Božija će ostati, kao i narod vjerujići, koji se ne stidi predaka Simeona Mirotočivog, Svetog Vasilija Ostroškoga, Svetog Petra Cetinjskog. I kada sve budemo gledali iz istorijske persektive ostaće rečenica Ne damo svetinje – naglasio je otac Đogo.\nĐogo je istakao da svako ko smatra da može da privatizuje, da otme ma koju svetinju, duboko se vara.\nJedan od organizatora Miloš Kovač istakao je da je poruka jasna, da svetinje vjernici neće dati.\nOn je podsjetio da je ovo drugo okupljanje na Palama s ciljem pružanja podrške braći i sestrama u Crni Gori da vide da nisu sami.\nLitije i moleban organizovale su Srpske pravoslavne crkvene opštine Pale – Centar, Podgrab, Mokro i Vučija Luka.\nVjerni narod, Srpske pravoslavne crkvene opštine Podgrab i Prača prethodno se okupio ispred Hrama Vaznesenja Gospodnjeg u Podgrabu i krenuo pješke prema Palama udaljenim 16 kilometara da bi učesvtvovali u litiji.\nSkupština Crne Gore usvojila je 27. decembra prošle godine Zakon o slobodi vjeroispovjesti koje predstavlja udar na SPC u Crnoj Gori, kojim je predviđeno da država postaje vlasnik svih vjerskih objekata izgrađenih do decembra 1918. godine, ukoliko se ne utvri da je neka od vjerskih zajednica stvarni vlasnik.\nUsvajanje tog zakona naišlo je na otpor pravoslavnih vjernika u Crnoj Gori zbog čega se organizuju molebani i litije širom zemlje, kao i u pojedinim gradovima u Republici Srpskoj i Srbiji.


RTS :: Ivanka Popović: Nema gledanja kroz prste, studenti će morati da uče\nDruštvo Ivanka Popović: Nema gledanja kroz prste, studenti će morati da uče\npetak, 15. maj 2020, 17:25 -> 20:52\nIvanka Popović: Nema gledanja kroz prste, studenti će morati da uče\nRektorka Univerziteta u Beogradu Ivanka Popović kaže za RTS da je vreme da se prione na posao i da studenti budu proaktivni. Nema razloga da bude blažih kriterijuma, poručila je Popovićeva. Istakla je da će biti razumevanja za studente čiji su roditelji ostali bez posla, da mogu da plate školarinu u više rata, ali da je na fakultetima da procene da li je opravdano umanjivanje školarine.\nIvanka Popović je, gostujući u Beogradskoj hronici, rekla da su fakulteti sve vreme trajanja vanrednog stanja i pre toga, u vreme vanrednog stanja, pratili sve akcije koje su sprovođene, a posebno prelaz na nastavu na daljinu.\nPovodom istraživanja koje je sproveo sajt NajStudent.com, prema kojem tek svaki deveti student smatra da je nastava dobro organizovana tokom vanrednog stanja, Popovićeva ističe da je iznenađena rezultatima ankete i da su studenti iskazali veliko interesovanje.\n"Studenti su velikim delom bili zadovoljni onim što je nuđeno u onlajn nastavi", kaže rektorka.\nŠto se tiče navoda da profesori nisu bili dostupni, Popovićeva kaže da nema osnova za takvu tvrdnju.\n"Postojali su određeni individualni problemi na koje se reagovalo, ali ovako negativna ocena nikome ne pomaže i plašim se da ne predstavlja osnovu za traženje blažih kriterijuma", poručuje rektorka.\nKaže da su studenti baš u vreme kada su silom prilika bili kod kuće imali čime da se bave i smatra da može mnogo toga da se uradi u narednom periodu, kada će biti intenzivnih konsultacija.\n"Neophodno je da studenti budu proaktivni. Ako imaju problem, neka se obrate nastavniku, ako imaju organizacioni problem, neka se jave studentskom predstavniku", napominje Popovićeva.\nSlaže se sa tim da je bila teškoća to što je student bio prepušten sam sebi, ali smatra da je sada vreme da se prione na posao.\n"Nema gledanja kroz prste, moraju da uče", potvrdila je rektorka Univerziteta u Beogradu.\nDezinfekcija i maske na fakultetima\nŠto se tiče rada studentskih domova, navodi da su danas otvoreni domovi u Beogradu i da se nekoliko stotina studenata vratilo.\n"Vraćaju se samo oni koji imaju obaveze na fakultetu, u smislu konsultacija i koji spremaju ispite za aprilski rok", kaže Popovićeva i dodaje da svaki student treba da iskoristi svoje pravo na konsultacije.\nPopovića ističe i da je svaki ulazak na fakultet sada drugačiji, uz obaveznu dezinfekciju nogu i ruku, i proveru da li se nosi maska.\n"Pismeni ispiti će biti verovatno jedno od rešenja za veći deo studenata koji treba da polažu, uz pažljivo rukovanje papirnim materijalom", napominje rektorka.


► Dva Palestinca ubijena na granici Gaze\nDemonstranti su na izraelske vojnike bacali kamenje i zapaljive bombe skriveni gustim crnim dimom, a ovi su odgovorili suzavcem a negde i bojevom municijom.\nIzraelska vojska je saopštila da su neki Palestinci bacali improvizivane eksplozivne naprave i zapaljive bombe na graničnu ogradu a da je nekolicina primećena kako na kratko prelazi na teritoriju Izraela. Navedeno je da su vojnici "pucali selektivno i u skladu sa standardnim operativnim procedurama".\nIzrael i Hamas su proteklih nedelja došli blizu većeg sukoba posle četiri meseca nasilja duž granice Gaze. Ekstremisti iz Gaze su u nekoliko navrata gađali Izrael raketama i iz minobacača, na šta je odgovor bio bombardovanje.\nHamas već mesecima predvodi proteste na granici da bi skrenuo pažnju na izraelsko-egipatsku blokadu Gaze, uvedenu pošto je ta organizacija preuzela vlast u Gazi.\nIzrael tvrdi da brani svoju granicu i optužuje Hamas da proteste koristi kao zavesu za pokušaje da probije graničnu ogradu i napadne civile i vojnike. Međutim, veliki broj žrtava među nenaoružanim demonstrantima je izazvao međunarodnu kritiku.\nizraelski vojnici /\nUhapšen Palestinac osumnjičen za ubistvo dva izraelska vojnika\nIzraelska policija saopštila je danas da su njene antiterorističke snage uhapsile Palestinca osumnjičenog za ubistvo dva izraelska vojnika.\nHamas objavio fotografije prerušenih izraelskih vojnika, cenzor upozorava na opasnost\nPalestinski ekstremistički pokret Hamas objavio je fotografije prerušenih izraelskih vojnika koji su se 11. novembra ubacili na jug pojas Gaze.\nStotine ljudi na sahrani ubijene bugarske novinarke\nStotine ljudi prisustvovale su danas sahrani ubijene bugarske novinarke Viktorije Marinove, neposredno pošto je nemačka policija objavila da je osumnjičeni za njeno ubistvo priznao da ju je napao.\nIzraelski vojnici ubili su danas dva Palestinca u sukobima duž granične ograde između pojasa Gaze i Izraela, saopštilo je Ministarstvo zdravlja na toj palestinskoj teritoriji.\nDva Palestinca ubijena u izraelskim udarima na pojas Gaze\nDva Palestinca su ubijena i još jedan je zadobio povrede opasne po život večeras za vreme izraelskog bombardovanja ciljeva istočno od grada Gaze, saopštilo je Ministarstvo zdravlja na toj...


EPO realizovao još jednu uličnu akciju u okviru projekta Pratim JA – Moji Odzaci App\nEPO realizovao još jednu uličnu akciju u okviru projekta Pratim JA\nU sredu, 17. novembra, Ekološki pokret Odžaka (EPO) realizovao je treću uličnu akciju u okviru projekta “Praćenje javne uprave ka boljem upravljanju na lokalu – Pratim JA”.\nU toku ove akcije anketu u papirnoj formi ispunilo je 20 sugrađana, dok je za online anketiranje podeljeno oko 50 flajera sa objašnjenjem kako se može doći do platforme www.pratimja.rs.\nProjekat “Praćenje javne uprave ka boljem upravljanju na lokalu – Pratim JA”, Ekološki pokret Odžaka realizuje u saradnji sa organizacijama Centar za evropske politike (CEP) iz Beograda i njihovim partnerima, Nacionalnom koalicijom za decentralizaciju (NKD) iz Niša, Centrom za ravnomerni regionalni razvoj (CenTriR) iz Beograda i “Staništem” iz Vršca.\nAkcija se sastoji u prikupljanju stavova i mišljenja građana o iskustvima koje su imali sa lokalnom samoupravom kroz neposredno anketiranje u toku ulične akcije ili deljenjem oficijelnog flajera sa pozivom da se građani uključe u akciju ispunjavanjem ankete online na platformi www.pratimja.rs.\nEkološki pokret Odžaka u saopštenju još jednom upućuje apel građanima Odžaka da daju svoj doprinos i uzmu aktivno učešće u realizaciji projekta ispunjavanjem online ankete na platformi www.pratimja.rs .\nSledeća ulična akcija planirana je za subotu, 20. novembar, ispred pijace u Odžacima.\nPetina kontrolisanih vozača nije imala vezan sigurnosni pojas\nNedelja imunizacije pod sloganom Vakcine nas zbližavaju\nUpis prvaka u OŠ Branko Radičević 4. i 5. aprila


72. sjednica Ustavnopravne komisije Predstavničkog doma\n3.6.2009 10:00 Plava sala\nUsvajanje Zapisnika 71. sjednice održane 18.5.2009. godine;\nPrijedlog zakona o znakovnom jeziku, predlagači: poslanici Beriz Belkić, Milorad Živković i Niko Lozančić (postupak u nadležnoj komisiji u skladu s članom 110. Poslovnika Doma);\nPrijedlog zakona o izmjenama i dopunama Zakona o osnovama sigurnosti saobraćaja na putevima u BiH, predlagač: Zajednička komisija za ljudska prava, prava djeteta, mlade, imigraciju, izbjeglice, azil i etiku (uskladenost s Ustavom BiH i pravnim sistemom u skladu s članom 103. Poslovnika Doma);\nPrijedlog zakona o dopunama Zakona o osnovama sigurnosti saobraćaja na putevima u BiH, predlagač: Dom naroda Parlamentarne skupštine BiH (uskladenost s Ustavom BiH i pravnim sistemom u skladu s članom 103. Poslovnika Doma);\nPrijedlog zakona o izmjenama i dopunama Zakona o osiguranju depozita u bankama Bosne i Hercegovine, predlagač: Vijeće ministara BiH (uskladenost s Ustavom BiH i pravnim sistemom u skladu s članom 103. Poslovnika Doma);\n- Inicijativa poslanika Remzije Kadrića i Adema Huskića (razmatranje Inicijative u skladu s članom 64. stav (2) Poslovnika Doma).


Rođeni u januaru: Predodređeni da budu uspješni, slavni, snažni, ali i podložni šizofreniji! – Aura\nZa bebe rođene u provoj polovini januara, naučnici tvrde, da postoje velike da će kad odrastu postati doktori ili utjerivači dugova\nTokom godina više istraživanja je potvrdilo da godišnje doba u kom je dijete rođeno utiče na njegov razvoj. Lomljivost kostiju, psihičke bolesti, pa i inteligencija, zavise od sunca i vitamina D.\nNa razvoj djece mnogo utiče količina sunca koju upijaju dok su još u majčinoj utrobi, dostupnim svježim namirnicama kojima se trudnica hrani, a ponešto objašnjenja leži i u samoj statistici.\nAko očekujete prinovu u prvoj polovini januara velike su šanse da kad odraste postane doktor ili utjerivač dugova, zaključak je britanske Nacionalne kancelarije za statistiku.\nAko ste se rodili krajem januara, statistički je velika vjerovatnoća da postanete poznati. Prema studiji objavljenoj u Žurnalnu društvenih nauka, mnogo poznatih ljudi iz različitih područja su horoskopske Vodolije.\n“Ovo su mali pokazatelji, ali su vrlo jasni. Ne zagovaram astrologiju, to je smiješno, ali ljudi nisu imuni na uticaje različitih godišnjih doba – rekao je Rasel Foster, neuronaučnik sa Univerziteta Oksford.\nTakođe, bebe rođene zimi su krupnije pa su do polaska u školu uglavnom teži, viši i s većim opsegom glave od vršnjaka. Prema zajedničkom američkom i australskom istraživanju, u kom su naučnici proučavali razvoj 21.000 dječaka i djevojčica, pokazalo se da su zimska djeca imala bolje rezultate na testovima inteligencije od vršnjaka.\nNedostatak sunčeve sjvetlosti utiče i na razvoj depresije, čemu su skloniji, kao i razvoju neuroloških poremećaja, poput šizofrenije. Imaju i deset posto veće šanse nego ostali da se rode ranije, a kao značajan činilac naučnici uzimaju sezonu gripa.(Stil)\nBroj pregleda: 2.528\nbebe depresija doktor januar pametni rođen Sunce utjerivač dugova vitamin D\t2018-01-17\nTagged with: bebe depresija doktor januar pametni rođen Sunce utjerivač dugova vitamin D


Veče harmonike za dvedesetogodišnji jubilej - juGmedia\nLESKOVAC – Koncertom pod nazivom „Veče uz zvuke harmonike“, u Centru za stručno usavršavanje u obrazovanju u Leskovcu, obeležena je dvadeseta godišnjica osnivanja Odseka harmonike u srednjoj Muzičkoj školi „Stanislav Binički“.\nNastupili su Miloš Stoimenov i Stefan Nikolić, studenti harmonike na Fakultetu umetnosti u Nišu, Miloš Stojanović, student FMU u Skoplju, profesori harmonike Vasilije Stamenković i Vladica Dimitrijević i Nikola Petković, saradnik Fakulteta umtnosti u Nišu, svi nekadašnji đaci leskovačke muzičke škole.\nU Srbiji harmonika je jedan od najpopularnijih muzičkih instrumenata.\n„Muzičke škole su šesdesetih godina prošlog veka počele da otvaraju odseke harmonike, prihvatajući je kao instrument na kome se može izvoditi ne samo narodna i zabavna već i umetnička muzika, kazao je Dragiša Milanović“, profesor harmonike.\nU nastavu niže Muzičke škole u Leskovcu harmonika je ušla krajem šesdesetih godina a pre dvadeset godina, pri srednjoj muzičkoj školi, osnovan je i odsek harmonike sa kojeg je izašao veliki broj učenika od kojih su neki svoje muzičko obrazovanje nastavili na muzičkim fakultetima i konzervatorijumima u Srbiji, Makedoniji, Ukrajini, Rusiji i Španiji.\nSvoj deci koja su na teritoriji grada Vranja rođena veštačkom oplodnjom i ove godine će lokalana saomuprava obezbediti novogodišnje paketiće koji…


Osuđenici ponovo pokazuju humanost odricanjem suvih obroka\nOsuđenici ponovo pokazuju humanost odricanjem suvih obroka za ugrožene građane i stanovništvo pogođenom poplavama na jugu Srbije.\nPovodom netačnih navoda da će u pojedinim zavodima u toku dana biti organizovan takozvani „štrajk glađu“ osuđenika, obaveštavamo javnost da je reč o neproverenoj i netačnoj informaciji koja se danas pojavila u medijima.\nIstina je da je od nedelje u toku akcija osuđenika u Kazneno-popravnom zavodu u Sremskoj Mitrovici koji su sami došli na ideju da se odreknu 3.744 suvih obroka za ugrožene građane, kao i za stanovništvo ugroženo poplavama na jugu Srbije.\nReč je o suvim obrocima koje osuđenici dobijaju nedeljom umesto večere.\nOsuđenici u ovom zavodu su povodom Međunarodnog dana ljudskih prava, 10. decembra, donirali skoro 4.000 suvih obroka Svratišu za decu Novi Beograd, kao i 500 zaštitnih maski koje šiju osuđena lica u ovom zavodu još od početka pandemije.\nPodsećamo da su osuđenici u najvećim zavodima u zemlji – Sremskoj Mitrovici, Nišu, Zabeli, Pančevu i Novom Sadu u martu donirali 4.700 suvih obroka za socijalno najugroženije građane.\nOsuđenici u KPZ u Sremskoj Mitrovici, Nišu, Zabeli, kao i osuđenice u zavodu u Požarevcu su odmah na početku pandemije pokazali visok stepen solidarnosti kad su počeli da izrađuju maske, odela, nazuvice, kape i ta proizvodnja i dalje traje.\nSamo u KPZ u Sremskoj Mitrovici proizvedeno je više od pola miliona zaštitne opreme.\nNa medije apelujemo da ne objavljuju netačne informacije, već da ih prethodno provere, kako je i predviđeno Zakonom o javnom informisanju i medijima.\nTags: humanost, Kazneno-popravni zavod, osuđenici, suvi obroci\nSremska Mitrovica: Vakcinacija u Domovima zdravlja


Zadovoljavanje razvojnih potreba djece - Istinomjer\nZadovoljavanje razvojnih potreba djece\n• zadovoljavanjem razvojnih potreba djece;\nVlada Republike Srpske usvojila je na 77. Sjednici (26.6.2020.) Informaciju o obezbjeđivanju besplatnih udžbenika za učenike osnovnih škola za školsku 2020/2021. godinu i zadužila Ministarstvo prosvjete i kulture da obezbijedi besplatne udžbenike za sve učenike prvog i drugog razreda osnovnih škola, te učenike koji su treće i svako naredno dijete iz porodica sa troje i više djece (učenike od trećeg do devetog razreda osnovnih škola), za što su budžetom za 2020. godinu i planirana sredstva. Prema trenutnim podacima, za školsku 2020/2021. godinu trebalo bi obezbijediti udžbenike za oko 9.400 učenika prvog i oko 9.450 učenika drugog razreda osnovnih škola, dok je ukupno 10.275 učenika koji su treće ili naredno dijete po redu rođenja iz porodica sa troje i više djece (učenike od trećeg do devetog razreda osnovnih škola). Takođe, moramo napomenuti da će Ministarstvo porodice, omladine i sporta i za školsku 2020/2021. godinu obezbijediti udžbenike za odlične učenike iz porodica sa četvoro i više djece, i to za djecu od trećeg do devetog razreda.\nVlada Republike Srpske usvojila je Informaciju o pripremi projekta „Kamp rehabilitacije za djecu sa specifičnim oboljenjima – 2020.“, te zadužila JU Javni fond za dječiju zaštitu da aktivnosti vezane za realizaciju projekta u 2020. godini provede u skladu sa zakonskim propisima i predviđenom dinamikom.\nNovi projekat podrške za djecu sa hroničnim oboljenjima u Republici Srpskoj zasnovan je na interdisciplinarnom pristupu i tretmanu djeteta i porodičnog sistema uopšte kroz „Kamp rehabilitacije za djecu sa specifičnim oboljenjima-2020.“ Ciljevi ovog projekta su:\n– Smanjiti učestalost broja hospitalizacija, dužinu boravaka u bolnici, upotrebu lijekova i produžiti mirne periode bez pogoršanja simptoma;\n– Pedagoški rad sa djecom i porodicama,\n– Psiho-socijalno osnaživanje djece i roditelja kroz edukaciju i kontakte sa djecom sa istim i sličnim zdravstvenim problemima i njihovim roditeljima,\n– Fizičko-rekreativne aktivnosti, zdravi stilovi života\n– Regionalno povezivanje roditelja i djece sa hroničnim oboljenjima.\nCiljevi Projekta su usmjerani ka stvaranju bar djelimično približnih uslova za zadovoljavanje razvojnih potreba djece, čiji je razvoj osujećen nepovoljnim socijalnim, porodičnim, materijalnim ili zdravstvenim prilikama. Realizacijom projektnih ciljeva se pruža direktna podrška razvojnim potrebama djece, ali i njihovim porodicama u ostvarivanju osujećene socijalizatorske, zaštitne, ekonomske a ne rijetko i vaspitne funkcije porodice. Sem toga, ovaj Projekat će senzibilizovati društvo u cjelini za potrebe i probleme djece najosjetljivijih kategorija.\nU toku 2020. godine planirano je da kroz rehabilitacijski kamp prođe ukupno do 300 djece sa specifičnim oboljenjima i roditelja (po potrebi) uz prateće osoblje i podršku porodice. Maksimalno planirani broj lica koji će biti obuhvaćen Projektom, uključujući i stručno osoblje je 370.\nVlada Republike Srpske usvojila je Informaciju o projektu „Socijalizacija djece Republike Srpske – 2020.“, te donijela zaključak kojim se otkazuje realizacija ovog projekta u 2020. godini zbog pandemije virusa korona. Vlada je zadužila JU Javni fond za dječiju zaštitu da već nastale ugovorne obaveze kroz aneks ugovora preusmjeri na realizaciju ovog projekta u 2021. godini, a u skladu sa postojećim okvirnim sporazumima.\nPodsjećamo, da JU Javni fond za dječiju zaštitu Republike Srpske već osamnaest godina realizuje projekat „Socijalizacija djece Republike Srpske”. Tokom svih tih godina u Projektu je učestvovalo više od 32.000 lica, odnosno djece dvanaest najosjetljivijih kategorija i odraslih lica (vaspitača, stručnog osoblja, roditelja-pratilaca djece sa smetnjama u razvoju). Projektom su obuhvaćena djeca na području Republike Srpske, čije je odrastanje osujećeno nepovoljnim porodičnim, socijalnim i materijalnim uslovima, zdravstvenim i razvojnim problemima. Oni zajedno sa talentovanom djecom i istaknutim sportistima (pobjednicima na republičkim i državnim takmičenjima), na inkluzivnom principu, provode deset (ili osam) dana u odmaralištu na moru. Uzrasna dob djece – učesnika je od 6 do 15 godina, za lica sa smetnjama u razvoju do 17 godina.


Krenule ostavke direktora iz URA-e, za ministre se još ne zna\n16. avgust/kolovoz, 2016.\nDirektor zavoda za zapošljavanje Rade Milošević prvi je funkcioner Ujedinjene reformske akcije (URA) koji je podnio ostavku nakon što je taj građanski pokret još 4. avgusta odlučio da napusti Vladu izbornog povjerenja, zbog nepoštovanja Sporazuma o slobodnim i fer izborima od strane vladajuće Demokratske partije socjalista (DPS).\nJoš, međutim, nije definitvno poznato da li će njegovim stopama i potpredsjednik Vlade, kao i ministri koje je delegirala URA kao nestranačke ličnosti. Među njima je ministar rada i socijalnog staranja Boris Marić.\n"Dogovor sa zadnjeg Koordinacionog tijela bio je da se ipak sačekaju, zbog pune korektnosti, odluke sva tri subjekta trojke, a nakon toga će mediji biti blagovremeno obaviješteni o mojoj konačnoj odluci. Kakva god ona bila, bićete detaljno obaviješteni zašto je ona takva kakva će biti", rekao je Marić.\nGdje su milioni iz fonda za zapošljavanje?\nOdlazeći direktor Zavoda za zapošljavanje Rade Milošević najavio je da će nastavljati tehnički da obavlja tu funkciju do izbora novog čelnika te institucije.\nU međuvremenu objelodanio je još jednu, dosad najveću zloupotrebu koja se odnosi na novac Fonda za zapošljavanje i profesionalnu rehabilitaciju osoba sa posebnim potrebama u Crnoj Gori.\nMilošević i ministar Marić, na zajedničkoj konferenciji za novinare u Zavodu za zapošljavanje, objedlodanili su kako je Državna revizorska insititucija otkrila kako je u periodu od 2009. do 2014. godine Vlada nenamjenski potrošila čak 34 miliona eura namijenjenih za zapošljavanje i profesionalnu rehabilitaciju osoba sa posebnim potrebama.\nGoran Danilović i Boris Marić\n"Ne zna se gdje je 34 miliona i 537.463 eura. Efekti njihove potrošnje su minimalni. I u smislu zapošljavanja i u smislu afirmacije uključivanja osoba sa invaliditetom u društvene tokove. Zbog toga pokrećemo inicijativu koja je više nego jasna i više nego potrebna: da Fond mora da se izdvoji kao posebna jedinica, da bi znali koliko sredstava dolazi, kako se ona koriste i da se uspostavi adekvatna kontrola i adekvatna revizija ovih projekata", naveo je ministar Marić.\nJedno od brojnih pitanja koje se postavlja jeste čiji će kadrovi popuniti upražnjena mjesta koje napusti predstavnici URA-e u državnim institucijama, posebno u Zavodu za zapšljavanje, za koje se vežu navodne zloupotrebe i tokom prethodnih izbornih ciklusa i odakle je potekla čuvena krilatica iz afere "Snimak", kako će svaki zaposleni građanin vladajućem DPS-u donijeti četiri glasa. Rade Milošević nema dilemu ko treba da zauzme njegovo mjesto.\n"Nadam se neko iz opozcije. Tako bi bar trebalo da bude, ali vidjećemo kako će stvari dalje funkcionisati", prokomentarisao je Milošević.\nOno što je sigurno jeste da politička dinamika u Crnoj Gori ususret oktobarskim izborima dobija na ubrzanju nakon što je URA odlučila da izađe iz Vlade.\nI dok jedni smatraju kako je to loša odluka koja će oslabiti kontrolu izbornog procesa u njegovoj finalnoj fazi u korist vladajuće DPS, drugi u činjenici što ostale članice opozicione trojke - DEMOS Miodraga Lekića, a vjerovatno i Socijaldemokratske partije (SDP) Ranka Krivokapića - ostaju u Vladi, vide dobar potez koji će pomrsiti račune DPS-u, koji je računao da će vratiti pozicije u važnim resorima koje te dvije partije pokrivaju. Tako, međutim, ne misli Boris Raonić iz nevladine organizacije Građanska alijansa.\n"Nijesam siguran da je DPS računao na mandate koji su zauzeli funkcioneri DEMOS-a i SDP-a, ali se DPS svakako nadao da će biti neke vrste većih tenzija i da će ta vrsta kontrole biti slabija. Ono što je u ovom trenutku izvjesno jeste da će SDP i DEMOS ostati u Vladi i da će ta kontrola biti veća i to je nešto što u ovom trenutku može da raduje", ocjenjuje Raonić.\nFantomski glasači i nikom ništa\nProcjene su i da će i u ovom kao i u prethodnim izbornim procesima neuralgična tačka od koje ćezavisiti regularnost parlamentarnih izbora 16. oktobra biti birački spiskovi. Njihova tačnost i ažurnost kao i njihovo čišćenje od duplih glasača, nepostojećih, odnosno fantom birača, preminulih osoba kao i oni koji nemaju pravo glasa, ali su se zahvaljujući političkim marifetlucima vladajuće DPS našli na biračkom spisku.\nDa njihov broj nije zanemarljiv pokazuje to što je urgencijom opozicionog ministra unutrašnjih poslova Gorana Danilovića iz DEMOS-a, u čijoj su nadležnosti ovoga puta birački spiskovi, iz njih već izbrisane 1.263 osobe. No, Boris Raonić ni na tom planu ne očekuje bitne rezultate.\n"Nažalost, između opozicionih partija izostala je koordinacija po tom pitanju ali i po pitanju svih ostalih bitnih stvari. Biračkim spiskovima ne može da se bavi samo jedan čovjek i jedna partija, već time treba da se bave sve političke stranke, pa i vladajuća", konstatuje Danilović.\nPrema njegovim riječima, zabrinjavaju kontradiktorne informacije:\n"Ministar unutrašnjih poslova je naložio brisanje iz biračkog spiska 1263. glasača, koji su biračko pravo stekli u zadnje dvije godine, ali postoje informacije da to ipak nije urađeno. Vidjeli smo u samom ministarstvu koliko autoriteta ima ministar. Ostale partije su gotovo nezainteresovane, čak i one koje imaju ozbiljne tvrdnje da je maltene 70.000 fantomskih glasača upisano i birački spisak, po tom pitanju ne rade ništa", komentariše Danilović.\nOpoziciona trojka, koju čine URA, DEMOS i SDP, po Sporazumu o slobodnim i fer izborima, ušla je u Vladu izbornog povjerenja i počela da pokrive funkcije u državnim institucijama i preduzećima sa većinskim državnim vlasništvom, kao i u organima lokalne samouprave koji su markirani kao najveća uporišta izbornih zloupotreba.\nNakon samo par mjeseci predstavnici URA odlučili su da napuste Vladu, pošto su kao i ostali konstituenti trojke konstatovali da je preglasavanjem opozicionih ministara u Vladi izbornog povjerenja u odluci o novom ugovoru Elektroprivrede sa italijanskom kompanijom A2A grubo prekršen Sporazum o slobodnim izborima, koji je podrazumijevao konsezus o pitanjima od posebnog značaja.\nMedutim, DEMOS ja na nedjeljnoj sjednici Glavnog odbora odlučio da ipak ostane u Vladi, dok će SDP konačnu odluku donijeti 22. avgusta.\nVrh Đukanovićeve Demokratske partije socijaliste juče je pozdravio odluku DEMOS-a da ostane u Vladi, ocjenjujući je kao odgovornu i konstatujući da takav koncept izvršne vlasti postiže cilj zbog kojeg je formirana.


Đurić siguran u saglasnost dela međunarodne zajednice za hapšenje | EurActiv Serbia\nĐurić siguran u saglasnost dela međunarodne zajednice za hapšenje\nRead time : 6 m, 50 s\nDirektor vladine Kancelarije za Kosovo i Metohiju Marko Đurić, koji je uhapšen u Kosovskoj Mitrovici i proteran sa Kosova, izjavio je 27. marta da je potpuno siguran da je postojala eksplicitna saglasnost pojedinih krugova međunarodne zajednice za događaje na Kosovu i Metohiji. Srpska lista najavila je da će izaći iz Vlade Kosova i da će 20. aprila formirati Zajednicu srpskih opština. Visoka predstavnica za spoljnu politiku i bezbednost EU Federika Mogerini doputovaće popodne u Beograd da razgovara sa predsednikom Srbije Aleksandrom Vučićem o budućnosti dijaloga Beograda i Prištine.\n"Neko je želeo da obesmisli dijalog i da otkopa i potkopa pronalaženje kompromisnog rešenja zato što se plaše prava i pravde", kazao je Đurić u Predsedništvu Srbije na konferenciji za novinare posle sastanka sa Aleksandrom Vučićem i predstavnicima Srpske liste.\nĐurić je kazao da je jedna strana delima, a druga nedelima pokazala šta misle o dijalogu Beograda i Prištine. "Konačnu odluku o nastavku dijaloga doneće predsednik Vučić... Ono što ste mogli da vidite u Prištini u Kosovskoj Mitrovici je stav Prištine i dela međunarodne zajednice prema dijalogu. Nemam šta da dodam", kazao je Djurić, kojem su zglobovi na rukama bili umotani zavojima.\n"Albanski separatisti uz očiglednu i nedvosmislenu podršku pojedinih zapadnih krugova na brutalan i nasilan način napali srpski narod na severu Kosova i Metohije s ciljem da nasiljem, terorom i zastrašivanjem do zuba naoružanom falangom oružane sile zauzmu i okupiraju sever Kosova i Metohije", istakao je Đurić.\nPolicija je 26. marta upala u zgradu Mitrovačkog dvora u severnom delu Mitrovice, gde je bio organizovan skup u okviru unutrašnjeg dijaloga o Kosovu, i uhapsila Marka Đurića koji je potom saslušan kod prekršajnog sudiju u Prištini i proteran u centralnu Srbiju.\nĐurić i generalni sekretar predsednika Srbije Nikola Selaković, došli su u Kosovsku Mitrovicu da učestvuju na okruglom stolu, iako su predstavnici prištiskih institucija saopštili su im nije dozvoljen ulazak na Kosovo i da će, ako to pokušaju, biti uhapšeni.\nPrilikom hapšenja Đurića policija je bacala šok bombe i suzavac i tom prilikom su povređena 32 građanina, među kojima je bio i snimatelj Radio televizije Srbije.\nPosle saslušanja u Prištini, Đurić je pratnji velike kolone vozila kosovske policije odveden na prelaz Merdare gde je predat vlastima Srbije.\nĐurić je kazao da je dobro, iako je dobio nekoliko udaraca.\n"Kundacima su počeli da biju poslanike, žene, obične građane, bacaju šok bombe, hteli su da ponize srpske predstavnike vodajući mene kao psa, vukući me za kravatu po zemlji, misleći da će poniziti Srbiju i narod", kazao je Đurić.\nIzlazak Srpske liste iz vlade\nPredsednik Srpske liste Goran Rakić izjavio je na konferenciji da će Srpska lista izaći iz vlade u Prištini i najavio da će predstavnicima kosmetskih Srba predložiti da 20. aprila, na petu godišnjicu potpisivanja Briselskog sporazuma, formiraju Zajednicu srpskih opština (ZSO).\n"Mi, kao legitimni predstavnici Srba sa Kosova i Metohije, ne možemo biti nemi posle terorističkog napada na goloruki narod i predstavnike Vlade Srbije. Vlada privremenih institucija u Prištini neće imati podršku Srpske liste", kazao je Rakić.\nKazao je da će se Srbi na Kosovu ujediniti, da ih niko neće uplašiti i da će ostati sa svojim porodicama da brane svoje domove.\n"Znamo da će se i Albanci ujediniti, naročito kada je to protiv srpskih interesa. Nikakva ROSU policija i EULEKS policajci neće nas oterati sa tih prostora", kazao je Rakić.\nOn je najavio da će 28. marta na sednici predstavnika 10 opština sa srpskom većinom sa Kosova i Metohije predložiti da se na petu godišnjicu od potpisivanja Briselskog sporazuma, 20. aprila formira Zajednica srpskih opština.\n"Dijalog u Briselu garantuje formiranje ZSO. Priština kaže da je to neka nevladina organizacija, a ako je tako, onda nam ne treba ni njena ni dozvola međunarodne zajednice da je formiramo. Time nećemo prekršiti nijedan sporazum već ćemo uraditi samo ono što nam sleduje po Briselskom sporazumu", kazao je Rakić.\nProvokacija albanskih terorista\nPosle hapšenja i proterivanja Đurića u Beogradu je sazvan Savet za nacionalnu bezbednost.\nPredsednik Srbije izjavio je posle Saveta da je incident koji se desio na Kosovu i Metohiji, "brutalna provokacija, čin bezumlja i najteži kriminalni akt koji su prištinske vlasti sprovele na KiM", kao i da je ta akcija očigledno podržana od pojedinih zemalja, ali i Euleksa, jer je "uz svako drugo vozilo pripadnika specijalnih jedinica, išlo i vozilo Euleksa".\n"Albanski teroristi su uz pomoć velikih sila, pokazali moć i hvala im na tim informacijama, a mi ćemo tiho, bez velikih reči uspeti da sačuvamo naš narod", rekao je.\nVučić je u obraćanju javnosti istakao da je Srbija ispoštovala sve procedure, kao i da su nadležne institucije Kosova obaveštene na vreme o poseti Marka Đurića kao i Nikole Selakovića.\n"Meni je kao predsedniku potrebno da 72 časa unapred obavestim da dolazim na Kosovo i Metohiju, a za Marka kao glavnog pregvarača je potrebno 24 časa", kazao je Vučić, dodajući da zvaničnici Srbije od Kosova ne traže "dozvolu za ulazak, već ih obaveštavaju o dolasku na KiM".\nPredsednik je izjavio da će protiv članova "terorističke bande" koji su učestvovali u privođenju Đurića i "batinanju Srba" biti pokrenuti krivični postupci zbog otmice.\nVučić je pozvao Srbe na severu Kosova da budu mirni i spokojni jer "albanski teroristi i njihovi zapadni nalogodavci neće moći ništa da urade protiv njih".\n"Onome ko misli da sa oružjem može da upada i krši Briselski sporazum, ugrožava mir i bezbednost građana, Srbija to neće dopustiti", rekao je Vučić.\nŽaljenje i poziv na dijalog\nVisoka predstavnica Evropske unije za spoljnu politiku i bezbednost Federika Mogerini razgovarala je 26. marta s predsednikom Srbije Aleksandrom Vučičem i kosovskim predsednikom Hašimom Tačijem o situaciji na Kosovu.\nMogerini je napisala na Tviteru da žali zbog dešavanja na Kosovu i pozvala na očuvanje mira i dijaloga.\nPortparolka Evropske komisije Maja Kocijančić je u izjavi za agenciju Beta pozvala vlasti Srbije i Kosova da pokažu neophodnu uzdržanost i zrelost da situacija na Kosovu ne bi dalje eskalirala posle hapšenja Đurića. Ona je rekla da sva pitanja od obostranog interesa treba da se rešavaju u okviru dijaloga u Briselu, čiji je krajnji cilj normalizacija odnosa Kosova i Srbije.\nMisija UN na Kosovu (UNMIK) nazvala je događaje na Kosovu "neprihvatljivim" i pozvala na "odgovorno vođstvo i smirenost".\n"Pozivam vlasti u Beogradu i Prištini da deluju u dobroj volji, da izbegnu provokacije i da preduzmu potrebne korake za očuvanje mira i bezbednosti ljudi", navodi se u saopštenju šefa UNMIK Zahira Tanina.\nAmbasador SAD na Kosovu Greg Delavi izjavio je da dijalog između Kosova i Srbije nema alternative, a američki ambasador u Srbiji Kajl Skot ocenio je da su događaji na Kosovu veliki korak unazad.\n"Nadam se da će hladne glave preovladati omogućavajući smirivanje situacije", napisao je Skot na svom tviter nalogu, dodajući da ne postoji alternativa dijalogu i mirnom suživotu svih naroda na Balkanu.\nAmbasador Rusije Aleksandar Čepurin rekao je da je Rusija ogorčena grubom provokacijom Prištine i izrazio solildarnost sa Markom Đurićem i Srbijom.\nPriština: U skladu sa zakonom\nPredsednik Kosova Hašim Tači tražio je od građana Kosova da sačuvaju mir i da se usredsrede na budućnost i pozvao na smirivanje situacije i nastavak komunikcije Beograda i Prištine.\n"Ovaj slučaj ne treba da ugrozi komunikaciju Beograda i Prištine... napore za normalizacijom, susedske veze i pomirenje Kosova i Srbije", naveo je on.\nPredsednik kosovskog parlamenta Kadri Veselji rekao je da je država Kosovo ispoštovala svoje zakone i ostvarila puni suverenitet.\n"Republika Kosovo neće dozvoliti nikakvu provokaciju i Srbija treba da shvati da ova kuća ima gazdu. Mi ne idemo u Srbiju da provociramo, očekujemo da oni budu obazriviji u poštovanju suvereniteta naših granica", napisao je Veselji na fejsbuku.\nMinistar spoljnih poslova Kosova Bedžet Pacoli rekao je da je kosovska policija postupila "u skladu s kosovskim zakonima" prilikom privođenja i proterivanja direktora Kancelarije za KiM Marka Đurića.\nPrema njegovim rečima, Đurić je više puta "upozoren da poštuje kosovske zakone, kao što svaki građanin treba da poštuje zakone domaćima gde god da ode".


vaterpolo liga sampiona pocetak novi beograd vladimir vujasinovic radomir draskovic\nZanimljivo je istaći da će po drugi put u istoriji naša zemlja, koja je dvostruki uzastopni olimpijski šampion, imati tri ekipe u Ligi šampiona. Takav slučaj bio je u sezoni 2012/2013, a ove godine vaterpolisti Novog Beograda, Radničkog iz Kragujevca i Crvene zvezde braniće čast srpskog vaterpola u evropskoj eliti.\nVoljom žreba Novi Beograd i Radnički našli su se u grupi A Lige šampiona, a predetendenti za osvajnje domaćeg šampionata, sutra od 19.45 sati na bazenu "11. april" otvoriće sezonu u evropskom takmičenju.\nRadomir Drašović i Vladimir Vujasinović VK Novi Beograd\nTrener vaterpolista Novog Beograda Vladimir Vujasinović smatra da Srbija zasluženo ima tri tima u Ligi šampiona i da će njegova ekipa pokušati da bude jedan od najboljih klubova u Evropi u narednom periodu.\n- Pre svega da čestitam Crvenoj zvezdi na ulasku u grupnu fazu Lige šampiona. Posle dugo vremena imamo tri učesnika Lige šampiona i to srpski vaterpolo zaslužuje. Dva puta zaredom smo olimpijski šampioni i ova jačina klubova i predstavljanje našeg vaterpola kroz klupsko takmičenje, stvarno je više nego zasluženo, rekao je Vujasinović na konferenciji za medije.\n- Ne bih mnogo pričao o toj utakmici. Kao što znate, mi kao organizatori završnog turnira već smo izborili učešće na Fajnal ejtu, bez obzira kakve rezultate budemo postizali tokom grupne faze. Međutim, želimo da pokažemo i dokažemo, da čelnici LEN-a kada su mu nam ukazali ovo veliku čast, da su u nama prepoznali ono što mi stvarno i hoćemo da budemo. To je jedan od najboljih klubova u Evropi narednih godina i duže i da smo stvarno ozbiljni u toj nameri, rekao je Vujasinović i dodao:\n- Da bismo to pokazali, moramo da odigramo iz sve snage, bez kalkulacija. Siguran sam da ćemo dati sve od sebe na toj utakmici, da se pokažemo u najboljem svetlu, da odigramo bolji, čvršći meč nego što je to bilo pre dva dana sa Crvenom zvezdom. Nadam se i da će rezultat biti povoljan , zaključio je Vujasinović.\nVaterpolista Novobeograđa Radomir Drašović ističe da je meč sa Kragujevčanima prilika da na pravi način otpočnu nastup u elitnom takmičenju.\n- U prvom kolo igramo protiv možda najvećeg rivala u domaćem šampionatu. To će biti još jedna prilika da se nadmećemo sa njima. Vrlo je bitno da odigramo kako treba, druga utakmica od mnogih koje nas očekuju sa Radničkim ove sezone. Biće važno da kroz prvo kolo Lige šampiona dokažemo da smo boji od njh. U Ligi šampiona očekuje nas 14 utakmica u grupnom delu, sezona će biti jako duga. Nadam se da ćemo put do fajnal-ejta, na koji smo kvalifikovani, započeti na pravi način, rekao je Drašović.\nUlaznice za meč sa Radnički mogu se kupiti na svim prodajnim mestima TICKETS-a, na blagajni bazena “11. april” kao i onlajn preko sajta www.tickets.rs po cenama od 300 i 500 dinara.


Otvoren je konkurs za Najbolje edukatore Srbije za 2021.godinu! - Živojin Mišić\nOtvoren je konkurs za Najbolje edukatore Srbije za 2021.godinu!\nUdruženje „Živojin Mišić“ pokrenulo je 2014. godine projekat „Najbolji edukatori Srbije“, sa željom da istakne i podrži izuzetne nastavnike u našem obrazovnom sistemu. Učitelji i nastavnici osnovnih i srednjih škola koji su nagrađeni tokom sedam godina realizacije ovog projekta se odlikuju inovativnošću, entuzijazmom, posvećenošću, aktivizmom, spremnošću da uče, da se usavršavaju i prilagođavaju modernim potrebama obrazovanja, da primenjuju nove metode i sredstva u nastavi, da učenike uče kako da primenjuju znanje i tako ih pripremaju za savremene zahteve tržišta rada. Oni su pokretači pozitivnih promena u svojoj okolini, pioniri napretka i postizanja natprosečnih rezultata i kao takve slobodno ih možemo nazvati i preduzetnicima u svom poslu.\nZa sedam godina realizacije ovog projekta nagradili smo ukupno 89 najboljih učitelja i nastavnika iz gradskih i seoskih sredina.\nOve godine konkurs za Najbolje edukatore Srbije otvaramo osmi put i prijave možete slati do 28.08.2021.\nNa ovogodišnjem konkursu izabraćemo i nagradićemo ukupno jedanaest učitelja i/ili nastavnika osnovnih i srednjih škola u Srbiji. Time će naša zajednica Najboljih edukatora Srbije brojati jubilarnih 100 izuzetnih učitelja i nastavnika!\nKao i prethodnih godina, potencijalne Najbolje edukatore Srbije mogu prijaviti učenici, roditelji, kolege, saradnici, svako ko smatra da poznaje izuzetnog nastavnika, preko prijavne forme na sajtu Udruženja, na sledećem linku: https://nes.zivojinmisic.rs/.\nOpišite nam šta je karakteristično u njihovom radu, koje aktivnosti i projekte realizuju sa učenicima i kako menjaju zajednicu u kojoj živite. Pošaljite nam linkove sajtova, snimaka, objava i svih ostalih materijala koji mogu posvedočiti o njihovom radu!\nIzbor se vrši u nekoliko selekcionih krugova, a proglašenje najboljih i svečana dodela nagrada očekuju se krajem godine. Za sve izabrane najbolje edukatore obezbeđena je novčana nagrada čiji se najveći deo isključivo može utrošiti na poboljšanja aktivnosti sa učenicima, čime se podržava njihov rad i poboljšava kvalitet i obim njihovih aktivnosti, a time i obrazovni sistem Srbije.\nUručena su priznanja sedmoj generaciji Najboljh edukatora Srbije!


Nakon ostavke predloženi ministar odbrane BiH i stranka predlagač bez komentara - 2004-03-08\nZvaničnici stranaka na vlasti danas nisu željeli da komentarišu odustajanje Dragomira Dumića od kandidature za ministra odbrane B i H dok predstavnici opozicije smatraju da ovaj čin samo potvrđuje neodgovornost predlagača, odnosno Srpske demokratske stranke.\nKandidat za ministra odbrane Bosne i Hercegovine Dragomir Dumić, danas nije želio da komentariše razloge za odustajanje od kandidature za ovu odgovornu funkciju baš kao i čelnici Srpske demokratske stranke koji su ga predložili. Međutim, predstavnici opozicije u Republici Srpskoj smatraju da Dumić nema podršku međunarodne zajednice te da je to razlog odustajanja od kandidature. Predsjedavajući Predstavničkog doma Parlamentarne Skupštine Bosne i Hercegovine, Nikola Špirić je izjavio da to dovoljno govori o ozbiljnosti i odgovornosti predlagača, odnosno Srpske demokratske stranke koja vodeći inat-politiku od ljudi pravi mete a ne stvara ozbiljne državne ministre. On je poručio da SDS nije i ne može biti partner međunarodnoj zajednici naglasivši da će svaki prijedlog lidera ove stranke, Dagana Kalinića biti gorko iskustvo za Republiku Srpsku. Špirić je istakao da se istim principom predlaganja kandidata služi i Stranka demokratske akcije u Federaciji te da se ministri odbrane i njihovi zamjenici biraju kao da će jedni drugima objavljivati rat a ne implementirati standarde potrebne Bosni i Hercegovini za Partnerstvo za mir.\nInače, lider najveće opozicione sranke u Republici Srpskoj, predsjednik Saveza Nezavisnih socijaldemokrata, Milorad Dodik je potvrdio da mu je iz određenih međunarodnih krugova nuđeno da prihvati funkciju ministra odbrane B i H što je on odbio jer, kako je rekao, ne želi da sprovodi ono čemu se protivi.\nDodajmo i to da je grupa građana srpske nacionalnosti danas podigla željezni krst na srednjovijekovnoj tvrđavi iznad Srebrenice. Prethodno su, prije nekoliko dana, nepoznata lica srušila i odnijela drveni krst koji se tu nalazio a koji je već nekoliko puta rušen. Inače, ovaj krst je već duže vremena predmet sporenja Srba i Bošnjaka u ovom gradu. Recimo i to da je Sekretarijat Republike Srpske za odnose sa Međunarodnim sudom za ratne zločine u Hagu i istraživanje ratnih zločina dostavio banjalučkoj kancelariji haškog Tužilaštva krivični predmet protiv 49 Bošnjaka osumnjičenih za ratne zločine na području Srebrenice. Među osumnjičenim se pored Nasera Orića nalazi i aktuelni načelnik opštine Srebrenica,Abdurahman Malkić.


Foto: Klix | Milion maraka dnevno gubitak zbog Vranduka\nDejan Tovilović 26.07.2019 07:37\nSARAJEVO - Upravni odbor Udruženja poslodavaca FBiH na posljednjoj sjednici razmatrao je probleme zbog štete koju trpi privreda BiH zbog rekonstrukcije tunela Vranduk, kao i moguće posljedice najavljene rekonstrukcije tunela Crnaja.\nIstaknuto je da je rekonstrukcija tunela Vranduk, koja traje od jeseni prošle godine, već nanijela ogromnu štetu privredi BiH, a neke procjene govore da šteta za privredu i stanovništvo iznosi oko milion KM dnevno. Takođe je rečeno da su zbog nemogućnosti normalne i pravovremene komunikacije, pojedine kompanije primorane ugasiti dijelove firme smještene u drugim gradovima i dati otkaze radnicima.\nČlanovi UO naglasili su da za nastalu štetu neko mora snositi odgovornost, naročito ako se ima u vidu da investitor i izvođači radova nisu pravovremeno obezbijedili adekvatan alternativni pravac.\n"Najveću odgovornost za velika oštećenja koja ugrožavaju sigurnost saobraćaja na alternativnom pravcu snose 'Ceste Federacije BiH', jer nisu pravovremeno iskoordinisali njegovu pripremu za neometano odvijanje putničkog i teretnog saobraćaja", ističe se u saopštenju.\nZbog svega navedenog, privrednici su od UP FBiH tražili da, u njihovo ime, pokrene postupak za naknadu štete tužbom protiv JP "Ceste FBiH".\nS obzirom na to da je najavljena rekonstrukcija tunela Crnaja na putnom pravcu M17, takođe jednoj od ključnih saobraćajnica u BiH, poslodavci upozoravaju Vladu FBiH i "Ceste FBiH" da radovi ne smiju početi prije nego što se završe radovi na rekonstrukciji Vranduka. Poslodavci naglašavaju da bi u slučaju da radovi na rekonstrukciji Crnaje započnu prije nego što se završi tunel Vranduk, na jednom putnom pravcu M17, koji povezuje sjeverjug i koji je žila kucavica, bile dvije obustave saobraćaja, što je u potpunosti neprihvatljivo za bh. privrednike i što bi dovelo do štete za privredu koja se može mjeriti stotinama miliona KM.\nOd Vlade i "Cesta FBiH" traže da se prije početka rekonstrukcije tunela Crnaja obezbijedi alternativni pravac za neometano odvijanje teretnog i putničkog saobraćaja. Ukoliko adekvatan putni pravac ne bude obezbijeđen, iz UO UP FBiH najavljuju kolektivnu tužbu za naknadu štete.


Vlada Srpske razrešila Marka Šukala – Krstarica\nVlada Srpske razrešila Marka Šukala\nTanjug 16. novembra 2021. 12:16\nBANJALUKA 16. novembra (Tanjug) – Vlada Republike Srpske je na današnjoj telefonskoj sednici razrešila Marka Šukala dužnosti pomoćnika generalnog sekretara za pravne i opšte poslove, nakon što je on priveden tokom proteklog vikenda u policijskoj akciji zbog posedovanja narkotika.\nŠukalo je uhapšen u jednom banjalučkom kafiću u okviru racije, a zahtev za njegovo razrešenje je podneo generali sekretar Vlade Srpske.\nRazrešenje Šukala zatraženo je zbog toga što je svojim nedoličnim ponašanjem naneo štetu ugledu Vladi Republike Srpske.\nInače, portparol SNSD Radovan Kovačević, koji je i portparol SNSD-a, demantovao je juče da je Šukalo ikada bio član kabineta srpskog člana Predsedništva BiH, kako je to preneo deo medija u Srpskoj i Federaciji BiH.\nIz grobnice kod Vukovara ekshumirano najmanje jedanaest…\nBakir Izetbegović traži da se omoguži nošenje hidžaba i…


RUSIJA UPOZORILA šta će se desiti ako SAD prekrše sporazum - Nova Borba\nRUSIJA UPOZORILA šta će se desiti ako SAD prekrše sporazum\nU slučaju da SAD izađu iz Dogovora o likvidaciji raketa malog i srednjeg dometa Rusija će „munjevito i recipročno“ odgovoriti.\nU ovom trenutku Rusija ispunjava ovaj dogovor, saopštio je šef Komiteta Saveta federacije za odbranu i bezbednost Viktor Bondarjov.\n„SAD su više puta pretile da će izaći iz Dogovora o likvidaciji raketa malog i srednjeg dometa. Ako pretnja bude realizovana, Rusija će odgovoriti munjevito i recipročno“, izjavio je Bondarjov.\nPo njegovim rečima, „apsolutno je izmišljena priča, bez činjenica i navođenja dokaza“ da Rusija krši dogovor o likvidaciji raketa malog i srednjeg dometa, koja se čula nakon nedavnog lansiranja „nove, skoro nevidljive rakete za ’Iskander M‘ koja je predviđena isključivo za unutrašnje korišćenje (domet leta 400 km, težina 700 kg)“.\nOn je saopštio da će Rusija izraditi i predati vojsci rakete srednjeg dometa, ako se takve pojave u američkom arsenalu, piše Glas Moskve.\n„Ako se pojavi u američkom arsenalu raketa koju je odobrio Kongres, moraćemo da izradimo i isporučimo vojsci istu takvu. Rusija ima vojnotehničke mogućnosti za to“, obećao je Bondarjov.\n„To je njihovo često ponašanje, kao i praksa da pripisuju drugima svoje zločine. Uglavnom optužbe za nepostojeće prekršaje ili za legalizaciju sopstvenih navodno ’recipročnih‘ mera ili za skretanje pažnje sa svojih stvarnih zločina. Mislim na Siriju, Ukrajinu i Donbas“, dodao je senator.\nKongres SAD usaglasio je juče izdvajanje sredstava za razvoj kopnene rakete srednjeg dometa kao odgovor na „narušavanje Sporazuma o likvidaciji raketa malog i srednjeg dometa od strane Rusije“, a odgovarajuća odluka navedena je u nacrtu budžeta za odbranu za 2018. godinu.


Crna Gora dobila berzu struje, još jedan korak ka integraciji tržišta u regionu\nElektroprivreda Crne Gore (EPCG), Crnogorski operator tržišta električne energije (COTEE) i Crnogorski elektroprenosni sistem (CGES) potpisali su juče ugovor o osnivanju berze električne energije i njen statut.\nMinistarka ekonomije Crne Gore Dragica Sekulić rekla je da su osnivanjem berze električne energije stvoreni uslovi za bolje i konkurentnije tržište električne energije u Crnoj Gori. Ona je rekla da to znači da će kompanije imati jednake uslove za trgovinu električnom energijom, a da će otvaranje tržišta doneti koristi građanima, poput mogućnosti jeftinije električne energije.\nIzvršni direktor CGES-a Ivan Bulatović kazao je da potpisivanje osnivačkog ugovora berze električne energije u Crnoj Gori predstavlja važan korak u formiranju regionalnog tržišta električne energije.\nJedan od ciljeva berze je saradnja sa energetskim kompanijama iz regiona, rekao je izvršni direktor EPCG Tonino Maljo, dok je njegov kolega u COTEE Milan Radović kazao je da su se osnivanjem berze stekli uslovi za energetsko delovanje i van granica Crne Gore.\n„Imamo preko 50 trgovaca električnom energijom u Crnoj Gori, a formiranjem berze taj broj će se i proširiti“, rekao je Radović.\nVlada Crne Gore je početkom novembra 2016. usvojila plan da se u 2017. godine uspostavi berza električne energije čiji osnivači će biti COTEE, CGES i EPCG.\nOdluka Vlade Crne Gore predviđa da dvotrećinski udeo u novoj firmi imaju COTEE i CGES uz minimalni osnivački ulog od 100 hiljada evra, od kojih bi COTEE uložio 50 hiljada evra. Učešće u trećini osnivačkog uloga, osim kompaniji EPCG, može biti ponuđeno i drugim energetskim subjektima u zemlji.\nTagovi: berza električne energije, CGES, COTEE, Dragica Sekulić, električna energija, EPCG, Vlada Crne Gore\nPočetna » Vesti » Električna energija » Crna Gora dobila berzu struje, još jedan korak ka integraciji tržišta u regionu


OZBILJNO UPOZORENJE ZA BAJDENA: Biće krvavo ako se napravi KOBNA GREŠKA! - mediji.net\nDžim Džefri napisao je članak u časopisu "Foreign Affairs" u kojem poziva novoizabranog predsednika Džoa Bajdena da ostane na smeru bliskoistočne politike Donalda Trampa, ohrabrujući ga da izbegava izgradnju "duboke države" Džordža Buša i Baraka Obame i "beskrajne ratove" i da se usredsredi na "obuzdavanje" Rusije i Irana i "borbu protiv terorizma".\n- Američki predsednici Džordž V. Buš i Barak Obama sprovodili su kampanje na Bliskom istoku zasnovane na pogrešnom uverenju...\nAmerika je zapretila sankcijama svim kompanijama uključenim u ruski megaprojekat, zbog čega su mnoge od njih već prekinule poslovanje s Moskvom i time dovele u pitanje finiširanje radova.\nOtkrivena krtica: Prosleđivao detalje iz Bundestaga Rusiji\nNemačka policija optužila je lice, za koje se pretpostavlja da je ruski GRU agent, za prosleđivanje informacija i planova iz Bundestaga Ambasadi Rusije u toj zemlji.\nBiH: Keserović osuđen na šest godina zatvora zbog terorizma\nSud Bosne i Hercegovine osudio je na šest godina zatvora Jasmina Keserovića zbog ratovanja u Siriji i podsticanja na terorizam.\n"Armata" prvi put u istoriji sama, bez posade pronašla cilj\nSistem upravljanja vatrom (SUV) tenka T-14 "Armata“ prvi put u istoriji proizvodnje tenkova tokom vojnih vežbi je pokazao sposobnost pronalaženja i prepoznavanja ciljeva na bojnom polju bez učešća posade, rekao je izvor u vojno-industrijskom kompleksu.“Sistem upravljanja vatrom ‘Armate’ ima...


CRNO NA BELO - Partizan podneo prijavu protiv fudbalera Zvezde! - Sportske.net\nNe samo zbog dešavanja na derbiju...\nUzbuđenje Dijega Falćinelija, ponosan je na tim pred HofenhajmDA! VAR od ponedeljka i u Srbiji!DA! VAR od ponedeljka i u Srbiji!Stanojević najavio promene i ozbiljan pristup protiv BačkeNovi odlazak iz Humske, Arapi ponovo pune kasu Partizana!\nDerbi je završen ''miroljubivim'' rezultatom (1:1), ali sve ono što možemo da čujemo i vidimo posle tog dvoboja je daleko od miroljubivog.\nPonovo smo svedoci preteranih reakcija sa obe strane, pa ako su neke od tih reakcija i opravdane, uglavnom se obesmisle neprimerenim prozivkama koje onda izbijaju u prvi plan.\nBilo kako bilo, posle svega što se dešavalo, najnovija informacija je da su u Partizanu, prema pisanju ''Žurnala'', odlučili da podnesu prijavu protiv fudbalera Crvene zvezde Sekua Sanoga.\nPrijava je upućena na adresu Disciplinske komisije FSS, a razlog je Sanogova nesmotrena reakcija u uvodnim minutima derbija, kada je teško povredio oko Partizanovog veziste Sejdube Sume.\nSuma je odmah sa terena odvezen na preglede na VMA, a posle obavljenih ispitivanja, utvrđeno je da će mesec dana odsustvovati sa terena i da je za samo dva milimetra Gvinejac izbegao potpuni gubitak vida!\nU Partizanu podsećaju i da Sanogu ovo nije prvi incident ovakve vrste i da je nedavno, takođe nekažnjeno, teško povredio i fudbalera Čukaričkog Marka Docića.\nČekamo odluku ''disciplinaca''...


VEOMA KLIZAVO, VOZAČI OPREZ: Putujte isključivo po danu, velika je opasnost od izletanja s puta - Telegraf.rs\n19/12/16 | 08:12\nPoledica je prisutna iako je zimska služba izvršila preventivno posipanje svih kritičnih deonica, a zbog jakog mraza dolazi do opasnosti od gubljenja kontrole nad vozilom, posebno ukoliko brzina nije prilagođena\nVozači bi trebalo da za duža putovanja, zbog magle koja je prisutna na većini puteva u Srbiji, koriste period između 10 i 16 časova jer se vidljivost tada u velikoj meri poboljšava, poručio je danas Auto-moto savez Srbije.\nIz tog saveza upozoravaju da dodatni problem u vožnji predstavljaju vlažan kolovoz i niže temperature, koje su često uzrok izletanja sa puta ukoliko vozilo nije na bezbednoj udaljenosti od vozila koje je ispred njega.\nPoledica je prisutna iako je zimska služba izvršila preventivno posipanje svih kritičnih deonica, a zbog jakog mraza dolazi do opasnosti od gubljenja kontrole nad vozilom, posebno ukoliko brzina nije prilagođena.\nNASLOVNE STRANE DANAŠNJIH NOVINA: Prelistavanje štampe za 19. decembar 2016. godine\nUpravo zbog ovakvih vremenskih uslova, AMS S apeluje na vozače da na put ne kreću bez obavezne zimsle opreme.\nFoto: Siniša Žerajić\nSaobraćaj je trenutno umerenog intenziteta, dok se veći broj vozlila očekuje u gradskim sredinama, ali se savetuje veći oprez jer se na pojedninim deonicama i dalje izvode radovi.\nKada je reč o najavama i najaktuelnijim izmenama u saobraćaju, AMS S navodi da je uspostavljen normalan režim saobraćaja na delu državnog puta II A reda broj 145, na deonici Ub-Radljevo, u delu naseljenog mesta Stublenica, na kome se i dalje izvode građevinski radovi u svrhu izgradnje auto-puta.\nNormalizovan je saobraćaj na državnom putu I B reda broj 22, na deonici Ušće-Bare, na mostu preko reke Studenice u Ušću.\nTakođe, nastavljaju se radovi u okviru hitnih intervencija na državnom putu II B reda broj 349, na deonici Ralja-Stojnik-Dučina u Beogradu (Sopot), na oko 2 kilometara od Dučine.\nPosle obustave, koja više nije na snazi, radovi će se izvoditi pod saobraćajem, uz odgovarajuću saobraćajnu signalizaciju.\nNa Starom Obrenovačkom putu, u zoni mosta preko reke Save, u toku je obustava saobraćaja zbog izvođenja radova na izradi rasponske kontrukcije između stubova.\nRadovi će se izvoditi svakog dana do 15. marta naredne godine, ukoliko vremenski uslovi dozvole, a alternativi pravac je "Novi Obrenovački put", odnosno državni put I B reda broj 26.\nNa snazi je izmena režima saobraćaja usled radova na rekonstrukciji mosta kod Farkaždina, na državnom putu II A reda broj 129, na deonici Perlez-Kovačica.\nZa vreme izvođenja radova, saobraćaj se odvija jednom kolovoznom trakom, uz naizmenično propuštanje vozila.\nNakon obustave saobraćaja na državnom putu II A reda broj 152, na deonici Topola - Bućin grob, koja je bila prisutna tokom intenzivnog izvođenja radova, u toku je izmena režima saobraćaja, pri čemu će se saobraćaj odvijati naizmeničnim propuštanjem, uz postavljenu semaforsku signalizaciju.\nAMS S najavljuje i da se produžavaju radovi na periodičnom održavanju nadvožnjaka do 18. janura 2017. na državnom putu I A reda broj 1 (autoput E-75), na nadvožnjaku preko železničkih pruga Beograd-Niš i Trupale-Popovac, na deonici Niš (Severni bulevar) - Niš (Trupale).\nDo 30. decembra, od 07:00 do 17:00 časova, na državnom putu II A reda broj 149, Avalski put, izvodiće se radovi na sanaciji ulegnuća.\nAMS S dodaje da danas nije predviđeno potpuno obustavljanje saobraćaja na Autoputu E80, Niš - Dimitrovgrad (Granica sa Bugarskom), deonica od Čiflika do Staničenja, magistralni put I B reda, broj 43, a saobraćaj se obavlja naizmeničnim propuštanjem.\nPrema poslednjim informacijama Uprave granične policije Republike Srbije, na našim graničnim prelazima, na putničkim terminalima, trenutno, nema dužih zadržavanja od 15 do 20 minuta.\nVreme i danas po starom - mraz, magla i malo Sunca


Ažurirano Jun 7, 2020\nOsu**ičeni za ovaj napad je Dženan Čamović, dvadesetogodišnjak za kojeg se vjeruje da je imigrirao u Ameriku iz BiH\nPolicija New Yorka objavila je napad na policajca koji se desio u srijedu, a za koji je osu**ičen Dženan Čamović.\n“Ranije ove sedmice jedan od naših službenika uboden je u vrat bez ikakvog upozorenja dok je štitio građane New Yorka. Ovo nije bio slučajni susret – već planirani pokušaj ub**tva policajca New Yorka”, navode iz policije.\nOsu**ičeni za ovaj napad je Dženan Čamović, dvadesetogodišnjak za kojeg se vjeruje da je imigrirao u Ameriku iz BiH.\nČamović je teško ra*en u pu**avi kasno u srijedu nakon što je n*žem napao policajca Yayonfrant Jean Pierrea i posjekao mu vrat.\nKako navodi New York Post, Čamović čija je porodica porijeklom je iz Bosne i Hercegovine, je up*can nekoliko puta nakon napada. U cijeli slučaj uključen je i FBI, prenosi N1.\nIstraživanje / Objavljena lista najsigurnijih Cov-19 zemalja, na kojem mjestu je BiH


Pretnje i pritisci na aktiviste i političare koji podržavaju protest | (Vesti - 04.12.2021) Novi Sad\n04.12.2021 u 11:30h\nIzvor: Nova.rs / Fotografija: print.scr\nPretnje i pritisci na aktiviste i političare koji podržavaju protest\nZabrinuti smo i upozoravamo javnost i institucije sistema države Srbije da je bezbednost predsednika VP visoko ugrožena i tražimo hitnu reakciju nadležnih organa protiv lica koja prete progonom i ubistvima političkih neistomišljenika, saopštava VP, a prenosi Nova.rs.\nTakođe podsećamo, da je Vojvođanska partija parlamentarna stranka na nivou AP Vojvodine čiji je predsednik Aleksandar Odžić i pokrajinski poslanik, što jasno ukazuje na motive i prirodu ovih do sada nezabeleženih uvreda i pretnji, pa i svih drugih bezbednosnih rizika i pretnji kojima smo kao pojedinci i politička organizacija izloženi već duži niz godina, poručuju iz VP.\nDodaju da zahtevaju od nadležnih organa republike Srbije da ih zaštite u slobodnom izražavanju i političkom delovanju, a lica sa poznatih tviter naloga čiji deo sadržaja dostavljaju i javnosti, pronađu i u skladu sa zakonom procesuiraju.\nSa ovim brutalnim napadima, kako kažu, upoznaće i međunarodnu zajednicu od koje takođe očekuju adekvatnu reakciju, u cilju slobodnog izražavanje i neometanog političkog delovanja stranke.\nTakođe veliki je broj aktivista ekoloških udruženja i građana koji su prijavili da ih je posetila policija i upozorila da ne krše zakone tokom današnje blokade. Jedan od njih, Predrag Antonić je na svom fejsbuk nalogu objavio:\n"Bila policija jutros, došli da me upozore za proteste.\nLjudi čuvajte se bilo kakvih provokacija danas na protestu. Jako ih sve ovo svrbi."\nPovezane teme aktivisti društvo pretnje protesti vojvođanska partija\nHaha, i šta sad, Odžić se samoproglasio za vođu svih Vojvođana jer mu je neko pretio. Malo dete sa mozgom veličine kikirikija.\npre 169 dana i 3 sata\nDaj Odžiću smanji tenziju...lepo si profitirao godinama i imaćeš dobru i lepu penziju....a da si se naradio za nju....\nOvde se više ne radi o tome ko je za vlast, a ko protiv. Ako Tinto dođe, imamo malo vremena dok ne počne da vadi rudu, a posle toga svi planirajte karte u jednom pravcu najmanje 300 km od rudnika, jer će posledice biti nesagledive.Ko ostane dobija besplatnu kartu u večna lovišta.Projekat je ekonomski dobar, što ne znači i zdrav.


21-06-2019 16:59 Srbija Društvo\nPotpredsednik Vlade Republike Srbije i ministar unutrašnjih poslova Nebojša Stefanović prisustvovao je danas u Kuli pokaznim vežbama više policijskih jedinica, kojima su one svoje znanje i veštine prikazali polaznicima 19. i 20. klase Centra za osnovnu policijsku obuku.\nPolicijska vežba (Foto: mup)\nTom prilikom ministar Stefanović je poručio budućim policajcima da je to dobra prilika da vide kako se njihova teorijska znanja primenjuju u praksi, dodavši da je od velike važnosti da polaznici COPO od svojih budućih kolega saznaju nešto više o Specijalnoj antiterorističkoj jedinici, Žandarmeriji, Policijskoj brigadi, Interventnoj jedinici 92, Jedinici za obezbeđenje i drugim jedinicama policije.\nNakon vežbi, ministar Stefanović je pohvalio i inovativativni pristup u programu obuke COPO.\n“Centar za osnovnu policijsku obuku svake godine unapređuje svoj program. Oni nisu ljudi koji dozvoljavaju da nešto što je bilo aktuelno pre pet ili deset godina bude aktuelno i danas, već prilagođavaju obuku savremenim uslovima delovanja policije i zahvaljujući tome budući policajci pored teorije imaju dosta prilika da vide i praksu” - rekao je Stefanović.\nMinistar Stefanović obišao je sa direktorom policije Vladimirom Rebićem sve radne tačke na pokaznoj vežbi i taktičko-tehničke zborove na kojima je bilo izloženo naoružanje i oprema, nakon čega su zajedno konstatovali da pripadnici policije danas imaju značajno bolju opremu, vozila, uniforme i naoružanje.\n“Nastavljamo i sa obukama i sa opremanjem, jer želimo da naši policajci imaju najbolje moguće uslove, da imaju opremu u rangu sa najboljim svetskim jedinicama, a uveren sam da po svom znanju, kvalitetu i posvećenosti zaštite stanovnika Republike Srbije, to već jesu” - poručio je Stefanović.\nPolaznicima 19. i 20. klase Centra za osnovnu policijsku obuku danas su u Kuli svoje sposobnosti, kroz različite vežbe, prikazali pripadnici Specijalne antiterorističke jedinice, Žandarmerije, Jedinice za obezbeđenje, Policijske brigade, Uprave saobraćajne policije i Interventne policije 92.\nO srpskom oružju “Crna strela”, pročitajte više OVDE.\nAMERIČKI ISTRAŽIVAČ HOLOKAUSTA: Ustaše su ubijale srpsku decu da bi vam zatrle budućnost!


Radovi na groblju kod Trandžamenta | TV KANAL 9 NOVI SAD\nNaslovna EMISIJE Radovi na groblju kod Trandžamenta\nRadovi na groblju kod Trandžamenta\nVIDEO K9: Radovi na infrastrukturnom opremanju groblja kod Trandžamenta u Petrovaradinu za koje je grad opredelio 95 miliona dinara teku planiranom dinamikom, rečeno je jutros tokom obilaska gradilišta.\nGrad Novi Sad je iz budžeta izdvojio skoro 95 miliona dinara za infrastrukturno opremanju groblja kod Trandžamenta u Petrovaradinu.\nRadovi koji su u toku podrazumevaju izgradnju saobraćajnice, kolsko – pešačke i pešačke staze, vodovodne mreže, fekalne i atmosferske kanalizacije, prostor deponije za odlaganje smeća, kao i autobusko stajalište.\nTakođe, biće izgrađeno i 117 parking mesta za putnička vozila i šest parking mesta za osobe sa invaliditetom, a ovaj prostor biće oplemenjen i zelenim fondom, odnosno biće zasađeno 79 stabala i preko 970 sadnica ukrasnog žbunja.\nGrad Novi Sad prethodno je izdvojio sredstva u iznosu od preko 52 miliona dinara za rešavanje imovinsko-pravnog statusa ovog lokaliteta.\nDinamika radova teče nesmetano i biće završeni u predviđenom roku, rekla je članica Gradskog veća za budžet, finansije i investicije Adrijana Mesarović koja je s članom Gradskog veća za komunalne poslove Zdravkom Jelušićem obišla gradilište.\nSahranjivanje na sremskoj strani je jedno od važnijih pitanja i u tom smislu, navode iz kabineta Gradskog veća, biće nastavljen rad na rešavanju imovinsko-pravnog statusa i ostalih parcela, a ove godine iz budžeta Grada su obezbeđena sredstva i za proširenje kapaciteta na Novom groblju u Novom Sadu.\nGroblje na Trandžamentu nalazi se u južnom delu naselja Petrovaradin, oslanja se na ulicu Dunavske divizije i širi se prema jugozapadnoj strani. Staro vojno groblje, staro groblje i deo novog groblja su u funkciji, dok je ovom investicijom obuhvaćen preostali deo novog groblja.\nDirektor JKP „Lisje“ Vladimir Đaković rekao je da se trenutno radi na opremanju 2,24 hektara ukupne površine groblja na Trandžamentu, koje će biti kompletno opremljeno kako bi se obezbedio nesmetani proces sahranjivanja u narednih desetak godina.\nPrethodni tekstSutra završni ispit iz srpskog\nSledeći tekstAntigenski testovi u Domu zdravlja “Jovan Jovanović Zmaj”


Ogranak Kolubara - Lazarevac - Održana sednica Skupštine RB „Kolubara”\nOdržana sednica Skupštine RB „Kolubara”\nSkupština Rudarskog basena „Kolubara” usvojila je izveštaj o poslovanju „Kolubare” za 2009. godinu, na 23. sednici Skupštine, održanoj 13. aprila u Lazarevcu.\n– Poslovanje rudarskog basena karakteriše dalja operacionalizacija osnovnih razvojnih projekata i ciljeva preduzeća i poslovnih aktivnosti utvrđenih elektro-energetskim bilansom Republike Srbije, bilansom proizvodnje uglja, a u uslovima delovanja svetske ekonomske krize u prošloj godini. Međutim, „Kolubara”, kao i uvek, može da se pohvali rezultatima, iako je proizvodnja uglja u prošloj godini ostvarena sa 98 posto i nismo ispunili plan, a proizvodnja otkrivke veća oko jedan posto od bilansa, možemo reći da je reč o odličnom poslovnom rezultatu – rekao je Slobodan Mitrović, ovlašćeni predstavnik EPS-a, kao osnivača, u Skupštini „Kolubare”.\nNa sednici je doneta odluka o otuđenju otpadnog materijala putem licitacije i informacija o postupanju sa opasnim otpadnim materijalom u RB „Kolubara”. Razmotren je i odobren predlog povećanja cena kvarcnog peska i ostalih nemetalskih sirovina, celuloznog i ogrevnog drveta.\nUsvojene su odluka o rashodovanju osnovnih sredstava i sitnog inventara u ograncima „Projekt” i „Površinski kopovi Baroševac” i odluka o otpisu duga po kreditu za ugalj iz 2008. godine za osam umrlih radnika „Kolubare”. Doneta je odluka o donaciji Nezavisnom sindikatu „Kolubara” Lazarevac na ime sredstava za rad sindikata.\nNa sednici je usvojena odluka o prodaji uglja na kredit privrednim društvima izdvojenim iz RB „Kolubara”, udruženjima penzionera i ustanovama sa teritorije GO Lazarevac.\nPrema rečima Slobodana Mitrovića, veliki i obiman broj zahteva za donacije je primljen, ali u ovom trenutku, s obzirom na plan poslovanja za 2010. godinu, dodele donacija su odložene.


Arhiva vesti za ključnu reč ‘Fudbal’\nStrane: 1 2 3 4 5 6 ... 59 60 Sledeća\nNaša sugrađanka Kristina Nađ, osvajačica „duple krune“\nNapisao Goran Mihajlov u kategoriji Fudbal 5 juna, 2021\nNaša mlada sugrađanka Kristina Nađ, zajedno sa svojim saigračicama FK Spartak iz Subotice, uspela je da osvoji „duplu krunu“ u Superligi i Kupu...Dalje »\nNapisao Goran Mihajlov u kategoriji Fudbal 13 januara, 2021\nU martu 2019.godine okupila se grupa entuzijasta u cilju rekareativnog bavljenja malog fudbala. Kako je od samog starta bilo 33 člana, tako je i sama grupa dobila naziv Klub malog fudbala...Dalje »\nNapisao Goran Mihajlov u kategoriji Fudbal 10 avgusta, 2020\nDobar čovek, sportski radnik i fudbalski trener Zoran Madževski preminuo je sinoć u svom domu. Kako smo nezvanično saznali, posle jučerašnje fudbalskke utakmice u Idvoru: Polet – Glogonj, vratio se kući i preminuo. Ekipa Sprotskog portala Poluvreme.rs izražava najiskrenije saučešće porodici preminulog Zorana Madževskog. Uvek će biti u našim srcima i...Dalje »\nNapisao Goran Mihajlov u kategoriji Fudbal 20 januara, 2020\nFudbaleri pančevačkog Železničara danas su odradili svoj prvi trening pred nastavak drugog dela sezone u Srpskoj ligi, grupa Vojvodina. Šef stručnog štaba Dušan Jevrić izvršio je prvu prozivku igrača, uz nekoliko...Dalje »\nNapisao Goran Mihajlov u kategoriji Fudbal 9 jula, 2019\nNovi šef stručnog štaba Fudbalskog kluba “Železničar” Dušan Jevrić u utorak, 8.jula 2019.godine izvršio je prvu protivku igrača i održao prvi...Dalje »


RTS :: Mandićeva i Bogdanovićeva na Olimpijskim igrama!\nOstali sportovi Mandićeva i Bogdanovićeva na Olimpijskim igrama!\npetak, 06. dec 2019, 19:28 -> 12:37\nMilica Mandić i Tijana Bogdanović, srpske šampionke u taekvondou, obezbedile su učešće na Olimpijskim igrama 2020. godine. Mandićeva i Bogdanovićeva su overile vizu za Tokio posle uspeha na takmičenjima.\nNjih dve su došle do norme na Gran priju u Moskvi na kojem su došle do završnice.\nMilica je u kategoriji preko 67 kilograma sakupila dovoljno bodova da se na osnovu rang liste kvalifikuje na predstojeće Olimpijske igre.\nOlimpijska šampionka iz Londona 2012. je pobedom u četvrtfinalu izborila mesto na Igrama, a do polufinala stigla je pobedom nad Turkinjom Kus, koju je prestigla na listi po broju bodova.\nTijana Bogdanović je takođe u četvrtfinalu ostvarila ključnu pobedu jer je savladala Hrvaticu Kristinu Tomić, koja joj je bila za petama po broju poena na olimpijskoj listi.\n"Kraj godine i najjači turnir po običaju je finalni Gran pri. Ovaj ima poseban značaj jer se ovde rešava viza za Tokio. Još jedna dobra stvar je bila što je Tijana ušla u finale preko izuzetnih konkurentkinja koje će to isto biti i u Tokiju", rekao je Dragan Jović, sportski direktor i prvi trener Tekvondo asocijacije Srbije.\n"Milica je pobedom nad trostrukom svetskom šampionkom Britankom Bjankom Valden uspela da prekine dominaciju jedne od najboljih takmičarki. Bjanka Valden je pobeđena u najboljem momentu za nas. Sutra imamo još finalne borbe i nadam se da će devojke i to izgurati."\nBogdanovićeva će se u finalu kategorije do 49 kilograma naći sa jednom od najboljlih takmičaki Kineskinjom Vu, dok će Milica Mandić u finalu za protivnicu imati Kineskinju Zeng.


Metapodaci i editor metapodataka na geoportalu – Personal magazin\nMetapodaci opisuju sadržaj, nadležnu organizaciju, lokaciju i druge relevantne informacije o geopodacima. Metapodaci omogućavaju pronalaženje, procenu kvaliteta i korišćenje podataka o prostoru. Informacije, dokumentovane kroz metapodatke, sastavni su deo infrastrukture…\nMetapodaci opisuju sadržaj, nadležnu organizaciju, lokaciju i druge relevantne informacije o geopodacima. Metapodaci omogućavaju pronalaženje, procenu kvaliteta i korišćenje podataka o prostoru. Informacije, dokumentovane kroz metapodatke, sastavni su deo infrastrukture prostornih podataka.\nRepublički geodetski zavod izradio je predlog standarda metapodataka za NIGP koji opisuju: podatke o metapodacima, karakteristike skupa podataka, nadležnu organizaciju, usaglašenost, prikaz, klasifikaciju, ključne reči, uslove i ograničenja, distribuciju, održavanje, referentni sistem, lokaciju i kvalitet. Predloženi standard metapodataka NIGP-a definisan je na osnovu:\nINSPIRE implementaciona pravila za metapodatke\nISO 19115 – Geografski podaci – metapodaci\nISO 19139 – Geografski podaci – metapodaci – XML šema.\nEditor metapodataka je aplikacija za prikupljanje i održavanje metapodataka u skladu sa predloženim standardom za metapodatke. Editor omogućava kreiranje validnih xml fajlova u skladu sa standardom ISO 19139. Interfejs editora ima višejezičnu podršku za srpski i engleski jezik. Uputstvo za korišćenje editora metapodataka sastavni je deo aplikacije i dostupno je korisnicima kroz meni “Pomoć“.\nEditor je dostupan na geoportalu za preuzimanje i omogućava institucijama koje obezbeđuju podatke o prostoru da prikupljaju i održavaju metapodatke iz svoje nadležnosti.\nMetapodaci za skupove podataka u okviru tema koordinati referentni sistem, ortofoto i tematske karte prikupljeni su u skladu sa predloženim standardom za metapodatke korišćenjem editora metapodataka. XML fajlovi sa metapodacima za navedene skupove podataka dostupni su za pretraživanje i uvid na strani geoportala za pregled metapodataka.\nEditor metapodataka je važan instrument za podršku razvoja nacionalne infrastrukture prostornih podataka u Srbiji. Na ovaj način je olakšan unos metapodataka u skladu sa standardom, kao i njihovo objavljivanje i pretraga, što čini informacije o prostoru dostupnije i pogodnije za korišćenje.\nMetapodaci i editor metapodataka na geoportalu was last modified: February 14th, 2011 by Redakcija


Radove na Crkvenom domu u Kličevcu obišao je gradonačelnik Grada Požarevca Bane Spasović sa saradnicima.\nGrad je za izgradnju potpornog zida, temelja i prve ploče na ovom objektu izdvojio 3,5 miliona dinara, a EPS oko 950 hiljada dinara. Procenjena vrednost ovog objekta iznosi oko 40 miliona dinara.\nGradonačelnik Grada Požarevca Bane Spasović je istakao da lokalna samouprava izdvaja značajna sredstva za verske zajednice, pa je tako u protekloj godini za Srpsku pravoslavnu crkvu iz gradskog budžeta obezbeđeno preko 10 miliona dinara. Spasović je rekao da kada se konkuriše sa dobrim projektima kakav je izgradnja crkvenog doma u Kličevcu lokalna samouprava je obezbedila sredstva:\n“Ono što je dobro, jeste ta saradnja između Mesne zajednice, Crkve, Grada i EPS-a i sigurno da nećemo da se zaustavimo na tome, već ćemo pomoći u realizaciji drugih projekata koji se tiču vodosnabdevanja, toplifikacije, ali za sve je potrebno ispoštovati određene procedure i doneti odgovarajuće odluke koje moraju da se pokrenu kod Vlade Republike Srbije. Imajući u vidu dosadašnje iskustvo i sve ono što smo uradili u poslednje dve godine, a što nije rešavano za prethodnih pedeset godina, došlo je do toga da su mnoge nepokretnosti poput igrališta, fudbalskih stadiona, parkova, fabrike pijaće vode, prešle u vlasništvo grada Požarevca. Na taj način dokazali smo da je Grad i te kako spreman, kadrovski, tehnički i pravno, da vrlo brzo rešava probleme operativno na terenu“, zaključio je Spasović.\nProtojerej Bratislav Pavlović\nProtojerej Bratislav Pavlović je ovom prilikom rekao da će objekat biti građen iz dva nivoa, kapaciteta oko 400 mesta i dinamika budućih radova zavisiće od prikupljenih sredstava. On se zahvalio gradu na pomoći za početak radova i dodao je da je blagoslov za njegovu izgradnju dobijen od vladike braničevske Eparhije dr Ignatija Midića još 2012. godine, međutim izrada urbanističkog projekta potrajala je malo duže zbog strukture vlasništva zemljišta na kome se objekat gradi.\nZamenik predsednika Saveta Mesne zajednice Kličevac Živadin Nikolić naglašava da je izgradnja crkvenog doma od velikog značaja kako za meštane Kličevca, tako i Rečice, Rama i drugih okolnih sela. On se zahvalio lokalnoj samoupravi na upućenoj donaciji i izrazio nadu da će radovi teći planiranom dinamikom.


NOVI PREDSEDNIK SRBIJE ALEKSANDAR VUČIĆ POBEDIO U PRVOM KRUGU: Izbor premijera posle 31. maja : Nadlanu.com\nObjavljeno 3. apr 2017. / 08:30:53\nAleksandar Vučić, kandidat vladajuće koalicije, novi je predsednik Srbije. Vučić je, na osnovu 92 odsto obrađenog uzorka, od 3.700.000 izašlih birača dobio poverenje više od dva miliona građana Srbije.\n- Ovo je za nas važan dan, važno je jer se pokazalo u kom smeru Srbija želi da ide, da je pobeda čista kao suza. Dobio sam 12 odsto više glasova nego svi ostali kandidati zajedno - kazao je Vučić tokom obraćanja u centrali stranke piše "Kurir".\n- Gospodinu Nikoliću mandat ističe 31. maja, a ako je po slovu Ustava i zakona i ako tako ostane, nakon toga imamo konsultacije novog predsednika države sa partijama i izbor predsednika - rekla je Gojković za Tv Pink.\naleksandar vučićmaja gojkovićpredsednik Srbije


OEBS: Rodna ravnopravnost i prilikom nasleđivanja\nMisija OEBS na Kosovu započela je dvonedeljnu kampanju tokom koje će javnost, a naročito žene, upoznati sa pravima na imovinu, sa posebnim fokusom na nasleđivanje i zajedničku bračnu imovinu.\nTokom početka kampanje koja će obuhvatiti TV i radio spotove organizovan je događaj na kojem su učestvovale članice odborničkih grupa žena sa centralnog i lokalnog nivoa.\n„Za OEBS, činjenica da je samo oko osam odsto registrovane imovine na Kosovu u vlasništvu žena je zabrinjavajuća. Mi intenzivno radimo kako bi smo odgovorili na ovaj problem na svim nivoima društva\nMogućnost da se poseduje imovina i postigne jednak pristup u nasleđivanju je pravi način osnaživanja žena i čini ih ekonomski nezavisnim“, rekao je šef misije OEBS na Kosovu Žan Klod Šlimberže.\nKako je saopšteno iz ove organizacije kampanja dolazi nakon prezentacije Informativnog priručnika za ostvarivanje imovinskih i stambenih prava žena i muškaraca, koja je održana od septembra do novembra 2015. godine u svim regionima na Kosovu.\n19.04.2021 Danas bez protesta u Gračanici. Borisavljević: Naći rešenje za bezbednosnu situaciju (302)\n19.04.2021 Ugostiteljski objekti počeli sa radom, ali su na nenadoknadivom gubitku (253)\n19.04.2021 Bez novoobolelih za vikend. Od danas nove mere (228)


RTCG - Radio Televizija Crne Gore - Nacionalni javni servis :: Ekonomija :: Damjanović za veći kapitalni budžet\nPOZDRAVLJA NAMJERU VLADE 05. 11. 2014. 10:37 >> 10:44 0\nPOZDRAVLJA NAMJERU VLADE\nPredsjednik skupštinskog Odbora za ekonomiju Aleksandar Damjanović rekao je, za Radio Antena M, da pozdravlja namjeru Vlade da poveća kapitalni budžet.\nVlada bi, na sjutrašnjoj sjednici, trebalo da razmatra prijedlog Nacrta budžeta za 2015. Ministar finansija Radoje Žugić juče je nagovjestio da je nacrtom projektovan veći kapitalni budžet, ali nije htio da otkrije više detalja.\nPoslanik SNP-a i predsjednik skupštinskog Odbora za ekomomiju Aleksandar Damjanović rekao je da kapitalni budžet do sada bio nedovoljno iskazivan u prethodnim budžetima, te da nikada nije ni realizovan, čak u onom dijelu u kojem je planiranu, te da je jasno da je budžet bio razvojni.\n''Naravno da će prijedlog Nacrta budžeta za 2015. korenspodirati sa pričom oko auto-puta i budžetskim implikacijama tog projekta na budžet, od onih procjena da će biti svega 20 do 25 miliona eura fiskalni uticaj autoputa na budžet do nekih procjena koje su mnogo pesimističnije, mislim da će rasprava na matičnom odboru i na plenumu nadam se krajem novembra dati prave odgovore na ta pitanja'', istakao je Damjanović.\nNa pitanje šta misli da li će pored investicije kakva je izgradanja auto-puta, biti sredstva za još neke velike projekte u narednom periodu, objasnio je da „Crna Gora kao relativno mala privreda teško da može da izdrži da realizuje više velikih infrastukturnih projekata“.\n''Vlada će morati da objasni, kako će uz najavljenju gradnju autoputa Bar- Boljare realizovati projekte kao što je izgradnja drugog autoputa, Jadransko- jonske cesti, odnosno gasovoda i neke druge projekte'', kazao je Damjanović.


Zelenski pozdravio predlog Turske i Azerbejdžana da se održe mirovni pregovori - Svet - Dnevni list Danas\nPočetna » Svet » Zelenski pozdravio predlog Turske i Azerbejdžana da se održe mirovni pregovori\n„Borićemo se koliko god je potrebno da oslobodimo zemlju“, rekao je Zelenski, dodajući da njegovoj zemlji trenutno nedostaju nafta i naftni derivati.\nTurski ministar inostranih poslova Mevlut Čavušoglu zatražio je od ruskog kolege Sergeja Lavrova da prekine napad na Ukrajinu tokom telefonskog razgovora u subotu.\nAnkara je više puta rekla za rusku invaziju na Ukrajinu da je “neprihvatljiva” i ponudila da posreduje između Moskve i Kijeva.\nČavušoglu je rekao Lavrovu da daljnja vojna eskalacija nikome neće koristiti, rekao je izvor koji je želio ostati anoniman.\nPredsednik Redžep Tajip Erdogan izrazio je saučešće zbog gubitka života u ruskom napadu i poželio brz oporavak ranjenima, tokom telefonskog razgovora sa ukrajinskim kolegom Volodimirom Zelenskim, rekao je izvor, prenosi AFP.\nErdogan je rekao da Turska pokušava raditi na proglašenju trenutnog prekida vatre „kako bi spriječila daljnje gubitke života i sprečila dalju štetu Ukrajini“, saopštilo je tursko predsedništvo.\nRedžep ErdoganVolodimir Zelenski\nSvet • 20.06.2022. 08:42\nZelenski očekuje da Rusija pojača napade na Ukrajinu dok se čeka odgovor EU o statusu kandidata\nSvet • 13.06.2022. 21:31\nZelenski od Šolca traži punu podršku: Ne može biti kompromisa između Ukrajine i odnosa sa Rusijom\nSvet • 10.06.2022. 15:45\nZelenski: Nemojte da ostavite Ukrajinu u „sivoj zoni“ kada je reč o integracijama u EU\nSvet • danas 16:50\nGrupa avio-kompanija će smanjiti letove na visokofrekventnim domaćim i...\nNekoliko hiljada ljudi okupilo se danas u Minhenu u...


Švajcarski analitičari: Rusija u prednosti u naftnom ratu - Sputnjik Srbija\n06:22 25 Oktobar 2020\n17:41 24.03.2020 Preuzmite kraći link\nŠvajcarski analitičari smatraju da je trenutna situacija na naftnom tržištu nepovoljnija po Saudijsku Arabiju, nego po Rusiju.\n„Bez obzira što je cena proizvodnje nafte u Saudijskoj Arabiji veoma niska, samo pri cenama većim od 80 dolara po barelu, ona može eliminsati budžetski deficit. Rusiji odgovara i cena od 43 dolara po barelu, što je mnogo manje, nego 2014. godine i veoma blizu našim prognozama cene nafte od 45 dolara po barelu u budućih 12 meseci“, navodi se u švajcarskom pregledu.\nPrema rečima švajcarskih eksperata, Saudijsku Arabiju očekuje deficit budžeta, koji može dostići 20 odsto BDP-a i moguće je da će ovo kraljevstvo morati da iskoristi zlatne rezerve da bi opstalo u ovom cenovnom ratu.\nS druge strane, kako navode švajcarski analitičari, ruske rezerve od 580 milijardi dolara joj omogućavaju da zatvori rupe u budžetu narednih pet godina. Pritom, Rusija ima dodatnu prednost u vidu plutajuće valute, koju može oslabiti da bi kompenzovala cenu nafte, dok saudijski rijal zavisi od američkog dolara.\n„Kotacije nafte su u velikom padu poslednjih nedelja. Saudijska Arabija pokušava da kazni Rusiju, dok Rusiju istovremeno interesuje pritisak na američke kompanije za proizvodnju nafte. Američke proizvođače nafte iz naftnih škriljaca, posebno one koji imaju velike pozajmice, očekuje defolt, pošto cena koja im odgovara iznosi oko 50 dolara po barelu“, piše u švajcarskom pregledu.\nZbog svega toga, kako zaključuju švajcarski analitičari, Rusija ima resurse da izdrži dalje niske cene nafte, iako trenutna situacija nija prihvatljiva ni za jednu stranu.\nPodsetimo, cene nafte su pale početkom marta skoro duplo zbog pandemije virusa korona, propasti sporazuma OPEK+ i saopštenja Saudijske Arabije da planira povećanje proizvodnje nafte do skoro 13 miliona barela dnevno.\nSaudijska Arabija, pad cena nafte, cena nafte


Na narednim izborima najveća podrška SNSD-u i SDP-u - Klix.ba\nNa narednim izborima najveća podrška SNSD-u i SDP-u\n10.1.2010. u 21:19\nSavez nezavisnih socijaldemokrata /SNSD/ na narednim izborima osvojio bi 42 od 83 moguća mandata u parlamentu Republike Srpske /RS/, pokazala je procjena izbornih rezultata za ovu godinu rađena na osnovu kombinacije više istraživanja javnog mjenja u BiH, koju "Nezavisne novine" objavljuju u sutrašnjem broju.\nPrema presjeku svih rezultata koji su korišćeni za ovo istraživanje, SDS bi osvojio 18 mandata u Narodnoj skupštini RS, PDP sedam, SDA šest, dok bi po dva mandata osvojili SP, SRS RS, DNS i Demokratska stranka, a po jedan Narodna stranka Radom za boljitak i SDP BiH.\nUkoliko bi Stranka za BiH i Nova socijalistička partija dobile po jedan mandat, a SRS RS tri, umjesto dva, onda bi SNSD imao 39 mandata.\nUzimajući u obzir rezultate u entitetima, u procjeni je navedeno da bi u Parlamentarnoj skupštini BiH SNSD, SDP i SDA dobili po devet mandata, po tri mandata bi osvojili SDS i HDZ BiH, po dva Stranka za BiH i Bosanska patriotska stranka, dok bi po jedan mandat osvojili PDP, Narodna stranka Radom za boljitak, HDZ 1990, DNZ i Savez za bolju budućnost.\nU Parlamentu Federaciji BiH SDP BiH bi osvojio 31 poslaničko mjesto od mogućih 98, SDA 20, HDZ BiH 10, Stranka za BiH i Bosanska patriotska stranka osvojili bi po sedam mandata, Savez za bolju budućnost BiH i SPU po tri, Narodna stranka Radom za boljitak četiri mandata, po dva mandata bi imali Naša stranka, HDZ 1990 i DNZ, a SNSD i HSP bi imali po jedan mandat, dok bi ostali dobili ukupno pet mandata.\nU procjeni je navedeno da će većinu glasova Stranke za BiH uzeti SDA, da SPU uvijek u istraživanjima dobije glasova, a ne i na izborima, te da DNZ bilježi konstatan pad podrške među glasačima. Takođe je navedeno da bi Savez za bolju budućnost BiH trebalo da ostvari bolji rezultat zbog medijske podrške koju ima kao i Narodna stranka Radom za boljitak, te bi u tom slučaju SDP trebalo da osvoji 28 mandata u Parlamentu FBiH, SDA 27, HDZ BiH devet, po šest Stranka za BiH, Narodna stranka Radom za boljitak i Savez za bolju budućnost BiH, pet bi dobio Bosanska patriotska stranka, a po dva HDZ 1990, NS, SNSD i HSP, dok bi po jedan mandat dobile SPU, DNZ i ostale stranke.\nOva procjena urađena je za potrebe stranih diplomata u BiH na osnovu istraživanja koje su provele Agencija "Partner" u avgustu 2009. godine, Nacionalni demokratski institut za međunarodne odnose /NDI/ u septembru i oktobru, dok je treće istraživanje provedeno u novembru prošle godine i to za potrebe jedne moćne ambasade u BiH.\nPrema urađenim istraživanjima, izlaznost u RS bi bila 56 odsto, a u FBiH 56,5 odsto.


MyCity » Automobilizam -> Auto-moto sport, tuning i multimedija » Formula 1 Serbian Community\nf1sc.net je sajt novoformirane Srpske F1 zajednice. Na ovom sajtu mozete naci informacije o vozacima, timovima, stazama, kao i najnovije vesti.\nF1SC je tek osnovan sajt i koristim priliku da pozovem sve zainteresovane koji zele da pomognu razvoju prvog kvalitetnog sajta posvecenom iskljucivo Formuli 1 da nam se pridruze. Potrebna nam je pomoc oko pisanja autorskih tekstova, prevodjenja i formiranja dnevnih vesti.\nUkupno su 345 korisnika na forumu :: 3 registrovanih, 0 sakrivenih i 342 gosta :: [ Administrator ] [ Supermoderator ] [ Moderator ] :: Detaljnije


KK Panionios - Sportal\n19:25 - 26.03.2018\n08:23 - 17.10.2017\nDuvnjak rastužio Aris\nKošarkaši Panioniosa pobedili su Aris sa 65:63 u okviru petog kola grčkog šampionata, a junak tog trijumfa bio je Uroš Duvnjak.\nMlađan: Uz podršku navijača možemo da vratimo Panioniosu za poraz u Atini\nKošarkaši Radničkog počinju drugu fazu takmičenja u grupi H Evrokupa, i u sredu će od 18 časova dočekati Panionios u hali "Jezero" u šestom kolu. Grčki tim je kao domaćin pobedio sa 77:72, pa će Kragujevčani jurišati na pobedu sa većom razlikom, najavio\nDobra partija Duvnjaka u pobedi Panioniosa\nKošarkaši Panioniosa pobedili su Isilijakos sa 69:64 u sedmom kolu prvenstva Grčke, a sjajnu partiju ponovo je prikazao Uroš Duvnjak.\nSrpski košarkaši Nemanja Aleksandrov i Uroš Duvnjak ostvarili su zapažene uloge u pobedama svojih ekipa u osmom kolu Evrokupa. Oldenburg Aleksandrova je slavio protiv Cedevite u Zagrebu sa 65:61, dok je Panionis takođe bio uspešan u gostima, protiv Neptu


Pet decenija od uručenja Nobelove nagrade Ivi Andriću\nDanas se navršava 50 godina od uručenja Nobelove nagrade za književnost Ivi Andriću, a centralna svečanost obeležavanja ovog jubileja, pod nazivom "Laureatu u čast", biće održana u Jugoslovenskoj kinoteci u Beogradu.\nSvečanosti u novoj zgradi Kinoteke prisustvovaće, kako je najavilo Ministarstvo kulture, informisanja i informacionog društva, ličnosti iz kulturnog i javnog života i predstavnici diplomatskog kora, a govoriće ministar kulture Predrag Marković.\nKod spomenika na Andrićevom vencu biće otvorene tri izložbe: "Ivo Andrić pisac i/ili diplomata", "Moj prozor u knjigu" i "Zadržani pogledi - Andrić, svet slike i prijatelji".\nIstog dana, u Kragujevcu, na Sceni "Joakim Vujić" Knjaževsko-srpskog teatra premijerno će biti izvedena predstava "Noć u kafani Titanik" - obrada Andrićeve pripovetke "Bife Titanik", po tekstu i u režiji Nebojše Bradića.\nPovodom 50 godina od dodele Nobelove nagrade i 100 godina od prvog objavljenog rada srpskog nobelovca, Zadužbina Ive Andrića, koja je osnovana piščevom testamentarnom voljom 1976. godine, finansirala je, uz delimičnu pomoć Ministarstva kulture, izradu kompletne Bibliografije Ive Andrića (1911-2011), koja je urađena u Biblioteci Matice srpske.\nZadužbina je objavila i do sada najkompletnija i po novom, hronološkom principu, organizovana Sabrana dela Ive Andrića u 20 knjiga u kojima su štampani još i neki nepoznati ili malo poznati Andrićevi rukopisi, prepiska, dnevnici i intervjui.\nPre pola veka Andrić je primio Nobelovu nagradu za književnost, uz obrazloženje da mu se ona dodeljuje "za epsku snagu" kojom je "oblikovao motive i sudbine iz istorije svoje zemlje".\nKako se u ovoj godini navršavaju dva jubileja Ive Andrića - 100 godina od objavljivanja njegovog prvog književnog rada u časopisu "Bosanska vila" i 50 godina od dodele Nobelove nagrade za književnost, a u oktobru 2012. i 120 godina od njegovog rođenja, period od oktobra 2011. do oktobra 2012. utvrđen je za obeležavanje ovih jubileja u Srbiji


Čovjek koji je organizovao let Emilijana Sale priznao dio krivice - BIGportal.ba\nČovek koji je osumnjičen da je organizovao let u kojem je poginuo argentinski fudbaler Emilijano Sala 2019. godine izjasnio se krivim za deo optužbi.\nOn je to učinio pred sudom u Kardifu, preneo je Bi-Bi-Si.\nDejvid Henderson je priznao da je pokušao da pusti na let putnika bez validne dozvole ili odobrenja, ali je negirao odvojenu optužbu da je doveo u opasnost bezbednost letelice.\nHendersonu (67) iz Istočnog Rajdinga u Jorkširu sada će se suditi po posebnoj optužnici koju je podigla Uprava za civilno vazduhoplovstvo. Navodno je, kako piše BBC, Henderson organizovao let sa Salom i 59-godišnjim Ibotsonom. Uprava ga optužuje da je doveo u opasnost letelicu i radio komecijalno bez dozvole.\nOdeljenje za istrage vazdušnjih nesreća izvestilo je početkom godine pilot izgubio kontrolu nad letelicom tokom manevra izvedenog prevelikom brzinom. Istražitelji takođe veruju da je pilot “verovatno” bio opijen ugljen-monoksidom iz izduvnog sistema motora.


Nesreća se dogodila 12. septembra dok je nesretna žena pokušavala preći ulicu. Nakon nesreće on je pobegao i zapalio automobil. Od zadobijenih povreda Branka O. je u četvrtak preminula na UKC Republike Srpske, piše Srpskainfo.\n– Na dionici magistralnog puta Banjaluka-Čelinac, u Ulici Rade Radića 12. septembra oko 20.40. časova, osumnjičeni je upravljao vozilom „golf 3“, sa koncentracijom alkohola od 0,67g/kg u organizmu, bez položenog vozačkog ispita, te je na obeleženom pešačkom prelazu naletio na pešaka B.O. iz Banjaluke, koja je tom prilikom zadobila teške telesne povrede – rekla je portparol OJT Banjaluka Maja Đaković-Vidović.\nNakon saobraćajne nezgode osumnjičeni se udaljio sa lica mesta, te je zapalilo vozilo. Od posledica zadobijenih povreda u saobraćajnoj nesreći pešak B.O. je 23. septembra, preminula u UKC RS.\n– Tužilac je stavio predlog za određivanje mere pritvora iz razloga vanrednih okolnosti jer je reč o krivičnom delu za koje se može izreći kazna zatvora od deset godina ili teža kazna, a koje je posebno teško s obzirom na način izvršenja ili posledice krivičnog dela i što bi puštanje na slobodu osumnjičenog rezultiralo stvarnom pretnjom narušavanja javnog reda-uznemirenju javnosti – pojasnila je Đaković-Vidović.\nPodsetimo, nakon nesreće ovaj mladić je pušten da se brani sa slobode.


Festival ruskih dečijih filmova u Mladenovcu – RTV SUNCE Arandjelovac\nHome » Aranđelovac » Festival ruskih dečijih filmova u Mladenovcu\nFestival ruskih dečijih filmova u Mladenovcu\nin Aranđelovac 06/09/2017\nZa učenike osnovnih škola u Mladenovcu od 12. do 15. septembra održaće se Festival Nedelja ruskog dečijeg filma „Bajke detinjstva“. Termini za projekcije su u 10, 12 i 14 časova u bioskopu Centra za kulturu.\nFestival „Nedelja ruskog filma u Srbiji“ održava se na teritoriji grada Beograda, a podržan je od Ministarstva prosvete i Skupštine grada Beograda. Pozivaju se đaci i nastavno osoblje mladenovačkih osnovnih škola da posete neku od filmskih projekcija.\nPrethodnih godina nedelja ruskih filmova „Bajke detinjstva“ održavala se u Valjevu, Kruševcu, Nišu i Novom Sadu.\nOrganizatori festivala, Međunarodni fond jedinstva pravoslavnih naroda, Grad Beograd, kompanija „Vifsaida“ iz Moskve i Ambasada Ruske Federacije u Srbiji, očekuju da će manifestaciju posetiti više od 30.000 dece.\nPrethodna: Penzionerima po 6.000 RSD u novembru\nSledeća: Vinsko veče na terasi Nacionalnog restorana Hotela Izvor


Međunarodna zajednica želi da ukine Republiku Srpsku\nNećemo dozvoliti ugrožavanje temeljnih vrijednosti Republike Srpske, zaključili su danas predstavnici "SPONE", Srpskog pokreta nevladinih asocijacija.\nDušan Vukotić, predsjedavajući pokreta koji okuplja nevladine organizacije proistekle iz rata, kaže da nakon velikog subotnjeg okupljanja "Pravda za Davida" na Trgu Krajine više ne mogu da ćute. Vukotić naglašava da su posljednja okupljanja jasno pokazala da je na djelu ponovni eksperiment međunarodne zajednice o pravljenju multietničkog građanskog modela kao uvoda u unitarizaciju BiH - a da su na trgu primjećeni članovi stranaka sa bazom u Federaciji BiH.\n"SPONA" poštuje motive porodice Davida Dragičevića i, kako kažu, "većine dobronamjernih učesnika skupa", ali ocjenjuju da se skupovi polako pretvaraju u političke mitinge. Sa porodicom saosjećaju, ali se protive bilo kakvim izmjenama naziva ulica i trgova bez propisane procedure. Vukotić najavljuje da će "SPONA" uputiti inicijativu banjalučkoj gradskoj upravi, da podsjete da se Zakon o javnim okupljanjima mora poštovati.\nVeljko Lazić, zamjenik predsjednika Republičke organizacije porodica zarobljenih i poginulih boraca i nestalih civila, saosjeća sa porodicom, ali smatra da ono što se radi na Trgu Krajine više nije onaj početni motiv - traženje pravde za Davida, nego je nešto drugo - neka druga vrsta pravde, onoga ko hoće nešto da napravi Republici Srpskoj.\n"Ja sam otac poginulog borca od 20 godina. Šta smo mi trebali, ti koji smo tad izgubili, koliko je nas bilo, 23 hiljade, gdje bi bio trg za nas? Koliki bi trebao biti trg da se mi okupljamo i tražimo pravdu, ili nepravdu? Ja saosjećam sa porodicom, ali ne može se na ovakav način tražiti pravda. Pravda se traži u institucijama", istakao je Veljko Lazić, zamjenik predsjednika Republičke organizacije porodica zarobljenih i poginulih boraca i nestalih civila.\nSkupova podrške Davoru Dragičeviću se dotakao i potpredsjednik republičkog parlamenta u emisiji ATV-a "1 na 1". Nenad Stevandić tvrdi da je u slučaju stradanja Davida Dragičevića politizacija nesumnjiva.\n"Svako je u tome pokušao da traži nešto svoje. Iz FBiH su pokušali neko bratstvo i jedinstvo, pokušali su napad na institucije. Nermin Nikšić je to iskoristio da traži ukidanje policije. SDP je nakon toga masovno dolazio na skupove i pozivao svoje članove iz Federacije", istakao je Nenad Stevandić, potpredsjednik Narodne skupštine Republike Srpske.\nPredstavnici "SPONE" su na kraju istakli da je činjenica da je Banjaluka slobodan grad i daje Republika Srpska slobodna, te da baš zato što smo izborili tu slobodu nemamo pravo da nasjedamo na neke providne manipulacije koje se pokušavaju izvršiti.\nSPONA Republika Srpska\nU pucnjavi u Ilinosu ranjeno šest lica\nPucao, pa pokušao pobjeći koritom rijeke\nSahrana Emilijana Sale u subotu\nU poplavi poginulo najmanje 60 rudara\nOtkriveno 16 ratnika od terakote\n70 glasova 10%\n597 glasova 90%\nIgokea brani trofej u Laktašima\nNeophodna saradnja obrazovnog sistema sa potrebama tržišta\nVlada daje maksimum za poboljšanje položaja penzionera\nStanovi u Bijeloj zvanično u vlasništvu Republike Srpske\nDo kraja mjeseca riješite problem migranata ili raspuštamo prihvatne centre\nU Orašcu obilježen Dan državnosti Srbije


Subvencije države i lokalne samouprave značajne za razvoj pčelarstva – RADIO TELEVIZIJA BOR\nSubvencije države i lokalne samouprave značajne za razvoj pčelarstva\nBOR-Poslednjih godina u Srbiji, pa i na području Bora, povećava se broj pčelara, pre svega, jer su podsticaji države, ali i lokalne samoprave, svake godine sve veći. Ovih dana počela je isplata subvencija od 700 dinara po košnici iz republičkg budžeta.\n„Pčelar može da dobije subvencije za minimalno 20, a maksimalno za 1.000 košnica.Prema evidenciji Veterinarske stanice, na području grada Bora ima 4.500 košnica i od 200 do 300 pčelara“, rekao je Branislav Ivanić, direktor Veterinarske stanice u Boru.\nOsim subvencija koje odobrava država, Grad Bor je ove godine za podsticaje u pčelarstvu izdvojio dva i po miliona dinara. S obzirom na veliko interesovanje, novac je već raspodeljen i uskoro bi trebalo da bude uplaćen na račune pčelara. Podsticaje za kupovinu opreme, od 60 odsto vrednosti investicije, je dobilo je više od 50 pčelara na području Bora. Minimalan iznos je deset hiljada, a maksimalan stotinu hiljada dinara. Ovogodišnja pčelarska sezona je pri kraju,a po oceni pčelara, bila je osrednja.\n„Zbog nepovoljnih vremenskih okonosti izostala je bagremova paša,a med očekujemo samo od livadske“, dodao je Branislav Ivanić.\nPčelarska sezona se završava u avgustu i tada počinju pripreme za zimu Na početku nove sezone pčelarima se savetuje da što pre preduzmu neophodne mere u cilju sprečavanja pojave varoe.\nTags: kosnice, pčelari, pcelarstvo, podsticaji, subvencije\nPrevious Snimanje parcela radi pravednije raspodele subvencija\nNext Zaoravanje strnjišta


Koncesija za aerodrom vredna 1,5 milijardi evra - Bizlife.rs\n09:32 Beograd, 07/01/2018\nMinistarka građevinarstva, saobraćaja i infrastrukture Zorana Mihajlović, izjavila je da je koncesija za Aerodrom “Nikola Tesla” veliki uspeh koji će omogućiti da se aerodrom još brže razvija.\n“Velika međunarodna kompanija koja zaključuje ugovor na 25 godina vredan 1,5 milijardi evra, odlučuje se za investiciju samo ako je sigurna da je zemlja politički stabilna i da se ekonomski razvija”, kaže Mihajlović.\n“Pre četiri godine imali smo urušenu nacionalnu avio-kompaniju JAT, a danas imamo uspešnu kompaniju Er Srbija koja leti na više od 40 destinacija”, navela je ona, dodaje se u saopštenju.\nTo pokazuje i profit aerodroma koji je 2012. godine bio 130.000 evra, a u 2017. iznosiće između 28 i 29 miliona evra. U 2013. smo imali 3,54 miliona putnika, a u 2017. godini 5,34 miliona putnika, kazala je Mihajlović.\nFrancuska korporacija Vansi erports (Vinci Airports) dala je najbolju ponudu za koncesiju na 25 godina za aerodrom “Nikola Tesla” u Beogradu, saopštila je ranije premijerka Ana Brnabić.\nBrnabićeva je rekla da je firma Vansi dala najbolju ponudu po sva tri kriterijuma finansijskom, tehničkom i pravnom i da ta francuska firma već upravlja ss osam aerodroma u svetu.\naerodrom koncesija brnabic mihajlovic